title: Andrej Jerman

text: Jerman on päässyt neljä kertaa palkintokorokkeelle maailmancupin syöksylaskukilpailuissa. Hän voitti Garmisch-Partenkirchenin osakilpailun 23. helmikuuta 2007, oli seuraavana päivänä samassa rinteessä toinen ja 26. tammikuuta 2008 Chamonix'ssa kolmas. 29. joulukuuta 2009 hän voitti Bormion syöksylaskun. Hän sijoittui alppiyhdistetyn cup-pisteissä kolmanneksi kaudella 2001–2002 sekä syöksycupissa kuudenneksi kaudella 2006–2007.


title: Andrej Jerman

text: Jerman saavutti hopeaa junioreiden MM-kilpailujen supersuurpujottelussa Ranskassa helmikuussa 1998. Aikuisten arvokilpailuissa hän on ollut parhaimmillaan kolmastoista syöksylaskussa ja superalppiyhdistetyssä Val d'Isèren MM-kilpailuissa 2009. Yhdistetyn kilpailuissa hän on ollut lisäksi viidestoista St. Moritzin 2003 ja Bormion 2005 MM-kisoissa.


title: Munduruku

text: Munduruku on mundurukulaisten kielten ryhmään kuuluva toonikieli. Sitä puhutaan Brasiliassa Tapajós- ja Madeirajokien rannoilla sekä Parán, Mato Grosson ja Amazonasin alueilla. Kielellä on noin 7 500 puhujaa. Kaupunkiin muuttaneiden ja kaupunkien lähellä asuvien keskuudessa on kuitenkin alettu puhua yhä enemmän portugalia.


title: Timo Vaskio

text: Timo Vaskio (s. 1968) on kaikkien aikojen menestynein suomalainen liitokiekkoilija. Jo juniori-iässä heittotaidollaan huomiota herättänyt Vaskio on harrastanut sekä liitokiekon kenttälajeja sekä ultimate-joukkuepeliä, joissa hänelle on kertynyt yhteensä yli 150 Suomen mestaruutta. Ultimatea Vaskio on pelannut ylimmällä sarjatasolla lähinnä espoolaisjoukkueissa Atletico Gäddvik ja Liquidisc. Suomea hän on edustanut sekä kenttä- eli yksilölajien että ultimaten arvokisoissa saavuttaen myös niissä mitaleita sekä yksin että joukkueen kanssa. Timo Vaskio on kauppatieteen maisteri ja työskentelee toimitusjohtajana.


title: Marco Sullivan

text: Marco Sullivan (s. 27. huhtikuuta 1980 Truckee, Kalifornia) on yhdysvaltalainen alppihiihtäjä, joka on parhaimmillaan vauhtilajeissa.


title: Marco Sullivan

text: Sullivan on päässyt maailmancupin syöksylaskukilpailuissa neljä kertaa palkintokorokkeelle. Hän sijoittui toiseksi Lake Louisessa 24. marraskuuta 2007 ja voitti Chamonix'n osakilpailun 26. tammikuuta 2008. Kolmas hän on ollut Wengenissä kaudella 2008–2009 sekä Lake Louisessa kaudella 2012–2013. Hän sijoittui neljänneksi syöksylaskun maailmancupissa kaudella 2007–2008.


title: Marco Sullivan

text: Sullivan saavutti pronssia junioreiden MM-kilpailujen pujottelussa Kanadan Lac Beauport'ssa vuonna 2000. Salt Lake Cityn olympialaisissa 2002 hän sijoittui syöksylaskussa yhdeksänneksi.


title: Titans Wheel

text: Titans Wheel on suomalaisen Wigwam -yhtyeen yhdeksäs studioalbumi, joka julkaistiin vuonna 2002.


title: Kardiologia

text: Kardiologia on sydämen ja verenkiertoelimistön toimintaa ja sairauksia tutkiva lääketieteen ala. Tavallisimpia sairauksia ovat sepelvaltimotauti, rytmihäiriöt ja sydämen vajaatoiminta. Suomessa kardiologia on sisätautiopin suppea erikoisala ja käytännössä kaikki kardiologit ovat sisätautien erikoislääkäreitä, lastenkardiologit lastentautien erikoislääkäreitä. Sydänkirurgeja ei ole tapana kutsua kardiologeiksi.


title: Christian Magnus Falsen

text: Christian Magnus Falsen (14. syyskuuta 1782 Kristiania, Norja – 13. tammikuuta 1830 Kristiania) oli Norjan korkeimman oikeuden puheenjohtaja, Eidsvollin kansalliskokousedustaja ja lakimies, jota sanottiin "Norjan perustuslain isäksi".


title: Christian Magnus Falsen

text: Falsenin sukutausta on tanskalais-norjalainen. Ensimmäinen tunnettu esi-isä oli nimeltään Falle Pederssøn (1625–1702), joka omisti Østrupin tilan Själlannissa. Falsen-nimi pohjautuu hänen etunimeensä. Hänen poikansa Enevold Falsen (1686–1761) aateloitiin 1758 nimellä de Falsen. Tämän poika Christian Magnus de Falsen (1719–1799) nimitettiin Kristianian ylihovioikeuden puheenjohtajaksi ja muutti Norjaan 1765.


title: Christian Magnus Falsen

text: Christian Magnus Falsen syntyi Christian Magnus de Falsenin pojan Enevold de Falsenin ja Anna Henrikke Patronelle Mathiesenin perheeseen Saxegårdenissa Kristianian Gamlebyenissa. Hänen isänsä oli tunnettu runoilija ja aikanaan myös Kristianian ylioikeuden puheenjohtaja. Christian Magnuksella oli sukutaustansa lisäksi läheiset suhteet Tanska-Norjan virkamieskuntaan myös opiskeluaikansa ja Kööpenhaminassa aloitetun uransa pohjalta.


title: Christian Magnus Falsen

text: Falsen valmistui lakitieteen kandidaatiksi () 1802. Samana vuonna hänet nimitettiin Akershusin hovioikeuden prokuraattoriksi. Vuodesta 1807 hän toimi Kristianian yliamiraliteettioikeuden () päätarkastajana. 1808 Falsen nimitettiin tuomariksi Folloon.


title: Christian Magnus Falsen

text: Vaikka Falsen aluksi oli ollut avoin myös Ruotsin suuntaan Norjan asioiden järjestämiseksi, hänestä tuli kuitenkin itsenäisyyspuolueen johtohahmo. Hänen alkuperäisena motiivinaan epäiltiinkiin olleen tiedustella kreivi Herman Wedel-Jarlsbergia ja hänen kannattajiaan. Kansalliskokouksessa Falsenia syytettiinkin toimimisesta Tanskan kruununprinssi Kristian Frederikin laskuun.


title: Christian Magnus Falsen

text: Falsen sai lisänimensä "perustuslain isä" muotoiltuaan yhdessä Johan Gunder Adlerin kanssa kenties perusteellisimman pohjaesityksen laille ennen kokousta. Adler-Falsenin ehdotus oli kuitenkin lopullisesti hyväksyttyä versiota rajoitetumpi äänioikeuksien myöntämisen suhteen ja ehdotti vähemmän demokraattista Stortingia.


title: Christian Magnus Falsen

text: Falsen toimi perustuslakikomitean johtajana ja sai vaikutettua asioihin myös koko kokouksen ensimmäisen viikon varapuheenjohtajana ja 5. viikon puheenjohtajana. Häntä kuvattiin taitavaksi asioiden läpiviejäksi ja hänen tehokas tyylinsä mainitaan pohjana koko perustuslakiprosessin onnistumiselle varsin lyhyessä ajassa. Hän myös jakoi mielipiteitä ja hänen vastustajansa pitivät häntä ylimielisenä fanaatikkona.


title: Christian Magnus Falsen

text: Kesällä 1814 Falsen nimitettiin "Nordre Bergenhus"in läänin johtoon ja hän oli jonkin aikaa poissa politiikasta. Myöhemmin hänestä tuli Ruotsi-Norjan hallinnon lojaali kannattaja, minkä monet tulkitsivat takinkäännöksi. Falsen oli kuitenkin aina ollut vahvan kuninkaanvallan kannattaja. Häntä pidettiin loppuaikana jopa kuningas Kaarle XIV Juhanan vakoojana, mitä käsitystä vahvisti hänen nimityksensä koko norjalaisen virkamiehistön tarkastajaksi 1822. Vuonna 1825 hänet nimitettiin Bergenin lääninhallintoon ja vuodesta 1827 kuolemaansa asti 1830 hänet nimitettiin Norjan korkeimman oikeuden puheenjohtajaksi. Hänet nimitettiin kahteen otteeseen myös Storting-edustajaksi, mutta hänen mandaattinsa lakkautettiin, koska hän ei asunut vaalipiirissään.


title: Christian Magnus Falsen

text: Falsen oli naimisissa kahdesti. Poikkeuksellista oli, että molemmat vaimot, Anna Birgitta Munch ja hänen jälkeensä Elisabeth Severine Böckman säilyttivät omat sukunimensä. Tämä oli hyvin poikkeuksellista tuohon aikaan. Hänet on haudattu Gamlebyenin hautausmaalle Oslossa jälkimmäisen vaimonsa viereen.


title: Christian Magnus Falsen

text: Falsenin tärkein rooli Norjan historiassa oli eittämättä hänen toimintansa maan perustuslain laatimisessa. Falsenista on kirjoitettu yli 50 kirjaa.


title: Altona

text: Altona on hallinnollinen osa-alue Hampurissa Saksassa. Se on Hampurin osa-alueista () läntisin ja sijaitsee Elbejoen pohjoispuolella.


title: Altona

text: Altonaan kuuluu 13 kaupunginosaa (): Altona-Altstadt, Altona-Nord, Ottensen, Bahrenfeld, Groß Flottbek, Iserbrook, Lurup, Osdorf, Blankenese, Nienstedten, Othmarschen, Rissen ja Sülldorf.


title: Altona

text: Altona kuului aikoinaan Tanskan Holsteiniin. Se perustettiin 1535 kalastajakyläksi. Vuonna 1664 Tanskan kuningas Fredrik III myönsi sille kaupunkioikeudet. Vuoteen 1864 Altona oli Tanskan valtakunnan tärkein satamakaupunki. Tanskan ensimmäinen rautatie, Kristian VIII Østersø Jernbane, Altonasta Kieliin avattiin vuonna 1844. Vuonna 1867 Holstainista ja näin ollen myös Altonasta tuli osa Preussia. Vuonna 1937 Altona yhdistettiin muiden läheisten vapaa- ja hansakaupunkien mukana Hampurin kaupunkiin.


title: Jon Vickers

text: Jonathan Stewart (Jon) Vickers CC (29. lokakuuta 1926 Prince Albert, Saskatchewan – 10. heinäkuuta 2015 Ontario) oli kanadalainen laulaja (draamallinen tenori). Hän syntyi Prince Albertissa perheensä kahdeksasta lapsesta kuudenneksi.


title: Jon Vickers

text: Vuonna 1950 Vickers pääsi stipendillä opiskelemaan Toronton Royal Conservatory of Musiciin. Vuonna 1957 hän esiintyi ensimmäistä kertaa Royal Opera Housessa ja vuonna 1960 Metropolitan-oopperassa.


title: Jon Vickers

text: Vickers esiintyi Bayreuthin juhlilla ensimmäistä kertaa vuonna 1958. Hän kuului Order of Canadaan (arvo "Companion") vuodesta 1968. Hänen ohjelmistoonsa kuului vuosien varrella muiden muassa sellaisia säveltäjiä kuin Wagneria, Verdiä, Berliozia, Händeliä, Tšaikovskia, Saint-Saënsia ja Britteniä.


title: Elina Hirvonen

text: Elina Hirvonen (s. 1975 Helsinki) on suomalainen kirjailija, toimittaja ja dokumenttielokuvaohjaaja.


title: Elina Hirvonen

text: Hirvosen esikoisromaani "Että hän muistaisi saman" (2005) oli ehdolla Finlandia-palkinnon ja Helsingin Sanomien kirjallisuuspalkinnon saajaksi.


title: Elina Hirvonen

text: Hirvonen on filosofian maisteri Turun yliopistosta ja taiteen kandidaatti Taideteollisesta korkeakoulusta. Hän on opiskellut kirjoittamista Oriveden Opistossa, yleistä kirjallisuustiedettä Turun yliopistossa ja dokumenttielokuvan ohjaamista Taideteollisessa korkeakoulussa. Hirvonen on työskennellyt toimittajana ja tuottajana, "Ylioppilaslehden" ja "Vihreän Langan" kolumnistina sekä "Tulvan" päätoimittajana.


title: Elina Hirvonen

text: Hirvosen esikoisromaani "Että hän muistaisi saman" ilmestyi vuonna 2005 ja oli Finlandia-palkintoehdokkaana. Sen käännösoikeudet on myyty yhdeksään maahan. Teos on käännetty englanniksi, islanniksi, italiaksi, puolaksi, ruotsiksi, saksaksi ja viroksi. Englanniksi sen on kääntänyt Douglas Robinson nimellä "When I Forgot". Toukokuussa 2009 romaani nostettiin The New York Timesin Book Review’n kanteen, mikä on harvinaista esikoisromaanille.


title: Elina Hirvonen

text: Vuonna 2007 ilmestyi Hirvosen lyhytdokumentti "Paratiisi – kolme matkaa tässä maailmassa", joka käsittelee siirtolaisuutta Afrikasta Eurooppaan. Se palkittiin vuonna 2007 Arktisen upeeta -festivaaleilla Jyväskylässä ja voitti Amsterdamin kansainvälisillä dokumenttielokuvien festivaalilla opiskelijaelokuvien pääpalkinnon. Vuonna 2008 elokuva sai erikoispalkinnon yli 30-minuuttisten elokuvien sarjassa Tampereen elokuvajuhlilla ja pääpalkinnon Ecofilms-festivaaleilla Rhodoksella.


title: Elina Hirvonen

text: Hirvosen toinen romaani "Kauimpana kuolemasta" ilmestyi vuonna 2010. Hän kirjoitti sen Lusakassa, Sambiassa, jossa asui miehensä kanssa kaksi vuotta. Kirja sai ilmestymisvuonnaan Kalevi Jäntin kirjallisuuspalkinnon. Romaanin käännösoikeudet on myyty kuuteen maahan.


title: Elina Hirvonen

text: Syksyllä 2011 Hirvoselle myönnettiin Taiteen keskustoimikunnan kolmivuotinen taiteilija-apuraha vuoden 2012 alusta alkaen. Hänen kolmas romaaninsa "Kun aika loppuu" ilmestyi maaliskuussa 2015.


title: Tony Roche

text: Anthony Dalton "Tony" Roche (s. 17. toukokuuta 1945) on australialainen tennispelaaja. Hän on lisäksi tullut tunnetuksi valmentamalla useita lajin myöhempiä huipputaitajia.


title: Tony Roche

text: Roche voitti vuonna 1966 miesten kaksinpelin mestaruuden Ranskan avoimessa tennisturnauksessa finaalivastustajanaan unkarilainen István Gulyás. Hän pääsi Ranskan avointen finaaliin myös kahdesti muulloin, mutta hävisi ensin vuonna 1965 Fred Stollelle, sitten vuonna 1967 Roy Emersonille.


title: Tony Roche

text: Roche hävisi vuonna 1968 Wimbledon-finalistina Rod Laverille. Yhdysvaltain avoimissa hänet voitti vuonna 1969 jälleen Laver, vuonna 1970 Ken Rosewall.


title: Tony Roche

text: Nelinpelissä Roche voitti kaikkiaan kaksitoista Grand Slam -turnausta vuosina 1965–1976. Pelitoverina oli joka kerralla John Newcombe, jonka kanssa Roche pääsi vuonna 1986 Rhode Islandin International Tennis Hall of Fameen. Hän edusti maataan myös Davis Cupissa.


title: Eckeröhallen

text: Eckeröhallen on sisäurheiluhalli, joka sijaitsee Eckerössä noin puolen kilometrin päässä Berghamnin lauttasatamasta. Kaarihalli valmistui vuonna 2000 ja se on Ahvenanmaan suurin rakennus.


title: Eckeröhallen

text: Hallissa on täysimittainen jalkapallon hallikenttä, joita Suomessa on yhteensä noin 25. Eckeröhallenin jalkapallokentän koko on 102 × 64 metriä, pelialustana on Saltex-jalkapallonurmi. Hallin suurin korkeus on 21 metriä ja lattiapinta-ala yli hehtaarin. Yleisökapasiteetti on 5000 henkeä, kiinteissä katsomorakenteissa on tilaa 1 200 henkilölle.


title: Eckeröhallen

text: Hallista löytyvät myös yleisurheilun suorituspaikat: kuusi 110 metrin juoksusuoraa sekä hyppy- ja heittopaikat. Lisäksi hallin yhteydessä on voimailusali, pukuhuoneet, pesutilat, kahvio ja kokoustila.


title: AllMusic

text: AllMusic (aikaisemmin All Music Guide tai AMG) on Internetissä toimiva musiikkiin keskittyvä tietokanta, joka aloitti toimintansa vuonna 1995. Sivustolla on muun muassa albumeita, artisteja, yhtyeitä ja säveltäijä. Web-sivustoa ylläpitää All Media Guide. Sen pääkonttori sijaitsee Ann Arborissa Michiganissa.


title: Kapverdenkerttunen

text:
Kapverdenkerttunen ("Acrocephalus brevipennis") on kerttusten heimoon kuuluva varpuslintu.
__notoc__
Linnun pituus on noin 13,5 cm, siipien kärkiväli 17-19 cm ja paino noin 15-17 g. Se on keskikokoinen, yläpuolelta harmaanruskea ja alapuolelta harmahtavanvalkoinen, ilman erityisiä tuntomerkkejä. Se muistuttaa suuresti rytikerttusta mutta on hiukan suurempi ja käyttäytyy ennemminkin kuin kultarinnat ("Hippolais"). Sukupuolet ovat samanvärisiä. Kutsuääni on rastaskerttusmainen.


title: Kapverdenkerttunen

text: Kapverdenkerttunen on Kap Verden kotoperäinen laji. Sitä esiintyy kolmella Kap Verden saarista, Santiagolla, Fogolla ja hyvin harvinaisena São Nicolaulla, jossa se 100 vuotta sitten eli yleisenä. Se pesi aikaisemmin myös Braballa. Lajin luokiteltiin 2017 vaarantuneeksi, kun sitä aiemmin pidettiin erittäin uhanalaisena. Luokitusta vaihdettiin, kun 2010-luvulla tehdyissä tutkimuksissa havaittiin, että vuonna 2004 löydetty Fogon kanta onkin oletettua vahvempi saaren pohjoisosissa.


title: Kapverdenkerttunen

text: Lajin alkuperäistä elinympäristöä ovat olleet jättiruokojen ("Arundo donax") muodostamat kasvustot, jotka ovat nykyisin lähes kadonneet. Laji on sopeutunut maanviljelyyn ja elää sokeriruoko-, banaani-, appelsiini-, kahvi- ja maniokkikasvustoissa laaksoissa ja jopa kilometrin korkeuteen vuoristossa.


title: Kapverdenkerttunen

text: Pesä sijaitsee kasvillisuudessa 0,6–5 m maanpinnasta. Se on syvä kuppimainen rakennelma, joka on rakennettu ruohoista. Naaras munii 2–3 munaa (vain 2 pesää tutkittu). Usein 2 pesyettä kesän aikana.


title: Kapverdenkerttunen

text: Kapverdenkerttunen etsii hyönteisiä ja muita pieniä selkärangattomia enimmäkseen puiden latvustoista mutta myös läheltä maata. Syö myös viikunoita.


title: Nina Honkanen

text: Honkanen on työskennellyt vuonna 1992 Radio Cityn uutistoimituksessa, vuonna 1993 MTV3-kanavalla ja vuosina 1993–2000 Yleisradiossa. Hän on toimittanut ja käsikirjoittanut radio- ja televisio-ohjelmia kuten Radio Mafian Herätysjuhla, Sirkus& Ooppera, TV 1/Lista Top 40, "Tosi tarina" -dokumenttisarjan ja henkilökuvan Toivo Kärjestä. Hän on myös käsikirjoittanut TV-sarjan Mökki(ohj.Johanna Vuoksenmaa) ja kuunnelmia Ylen Radioteatterille Lisäksi hän on julkaisuut kaksi romaania sekä Remu Aaltosen elämäkerran. Vuonna 2015 Honkanen valmistui seksuaalikasvattaaksi.


title: Huiluvarikset

text: Huiluvarikset (Cracticinae) on leijujen heimoon kuuluva alaheimo. Niitä löytyy luonnonvaraisina ainoastaan Australiasta ja Uudesta-Guineasta ja Borneolta. Huiluvariksen höyhenpeite on enimmäkseen musta, harmaa tai valkoinen. Linnuilla on voimakas koukkumainen nokka, jota se käyttää saaliiden nappaamiseen. Huiluvaristen pääravinto koostuu hyönteisistä, selkärangattomista ja hedelmistä. Koiraiden ja naaraiden välillä ei ole suuria eroja, mutta joillain lajeilla sukupuolet ovat erinäköisiä.


title: Huiluvarikset

text: Huiluvariksiin kuuluu 4 sukua, ja 13 lajia.


title: Juha Järvenpää (lentopalloilija)

text: Juha Järvenpää (s. 16. lokakuuta 1986) on suomalainen lentopalloilija. Hän on 208cm pitkä, ja Suomen pisin lentopalloilija. Tällä hetkellä hän pelaa Nurmon Jymyssä, 1-sarjassa.


title: Juha Järvenpää (lentopalloilija)

text: Järvenpää aloitti lentopallouransa perinteisessä Seinäjoen Maila-Jussien riveissä juniorina yhdessä sisarustensa kanssa. Hän pelasi Maila-Jusseissa aina kuusitoistavuotiaaksi asti kunnes hän esiintyi lentopallon kakkossarjassa naapuriseura Nurmon Jymyn riveissä. Samalla kaudella Jymy nousi 1-sarjaan. Hän opiskeli myös puolivuotta Kuortaneella yhdessä nuorten maajoukkueen kanssa 17-vuotiaana.


title: Juha Järvenpää (lentopalloilija)

text: Järvenpää jatkoi kauden jälkeen ykköseen nousseessa Nurmon Jymyn riveissä 1-sarjassa, ja joukkue sijoittui 7-sijalle. Hän nousi kauden aikana joukkueen pääkeskitorjujaksi. Seuraavalla kaudellaan 1-sarjassa Jymy eteni aina viiden parhaan joukkoon, ja Järvenpää oli suuressa roolissa. Kauden jälkeen hän sai yhteydenottoja muun muassa Salon Piivolleysta, ja meni myös Saloon pelaamaan tunnettua Salo-Volley turnausta. Hänen polvensa kuitenkin vääntyi heti ensimmäisissä harjoituksissa, mutta hän säästyi kuitenkin leikkaukselta. Polven vääntymisestä huolimatta Järvenpää pelasi uransa parhaimman kauden 1-sarjassa. Loppukaudesta hän joutui jättämään väliin muutamia pelejä armeijan vuoksi. Hän kävi myös pelaamassa kauden lopuksi Muuramen Lentopallon riveissä, SM-liigassa.


title: Juha Järvenpää (lentopalloilija)

text: Vapauduttuaan armeijasta kesällä 2006 Järvenpää teki sopimuksen SM-liigan, Muuramen Lentopallon kanssa. Muuramessa Järvenpää kuitenkin loukkasi jalkansa kahden pelatun kuukauden jälkeen. Polvi vaati välittömästi leikkausta, ja hän oli sivussa loppukauden pudotuspeleihin saakka. Kauden jälkeen hän palasi syntymäkaupunkiinsa Seinäjoelle, ja teki sopimuksen 1-sarjaan Nurmon Jymyn kanssa. Nurmo sai loistavan vahvistuksen, sillä Järvenpäätä oltiin haviteltu moniin SM-liigaseuroihin. Hän oli muun muassa esiintynyt vahvasti SM-liigajoukkue Raision Loimun paidassa harjoitusottelussa Norjan maajoukkuetta vastaan harjoitusottelun ennen kauden alkua.


title: Juha Järvenpää (lentopalloilija)

text: Loppukaudesta 2008 hän teki myös kehityspelaajasopimuksen SM-liigassa pelaavan Vaasan Kiiston kanssa. Sopimus kattoi runkosarjan viimeiset pelit, sekä runkosarjan jälkeiset jatkopelit.


title: Juha Järvenpää (lentopalloilija)

text: Kaudella 2008–09 Juha Järvenpää jatkaa uraansa Nurmon Jymyn riveissä yksivuotisella sopimuksella. Hän ei tarttunut lukuisiin SM-liigasta tulleisiin rahakkaisiin sopimuksiin vaan halusi jäädä kotikonnuilleen. Kaudella 2008–09 Järvenpää pelasi hyvän kauden ykkössarjassa Nurmon Jymyn riveissä. Hänet valittiin muun muassa kertaalleen kuukauden tähdistöjoukkueeseen. Nurmolaisseuran kanssa hän eteni aina lohkon neljänneltä sijalta puolivälieriin asti.


title: Juha Järvenpää (lentopalloilija)

text: Järvenpää on kuulunut nuorten maajoukkueeseen vuosina 2003–2005. Nuorten maaotteluita hänellä on takanaan hieman yli kymmenen. Hänen kanssaan samassa maajoukkueessa pelasi muun muassa Mikko Oivanen, Matti Oivanen, Simo-Pekka Olli sekä Konstantin Shumov.


title: Juha Järvenpää (lentopalloilija)

text: Järvenpää on 208 senttimetriä pitkä, ja hän onkin Suomen pisin lentopalloilija. Hänen seitsemän vuotta nuorempi veljensä Antti Järvenpää pelaa myös 1-sarjassa Nurmon Jymyssä.


title: Trøndelag

text: Trøndelag (eteläsaameksi "Trööndelage") on Norjan osa, joka koostuu Etelä-Trøndelagin läänistä ja Pohjois-Trøndelagin läänistä. Alueen pinta-ala on 41 262,81 km² ja siellä asui 431 340 henkeä 1. tammikuuta 2013.


title: Trøndelag

text: Aluetta kutsutaan joskus Keski-Norjaksi, erityisesti siinä yhteydessä, kun kolmesta eteläisimmästä maan alueesta, Østlandetista, Sørlandetista ja Vestlandetista, käytetään Etelä-Norja-nimitystä. Alueen tärkein kaupunki on Trondheim. Alueelta kotoisin olevia henkilöitä sanotaan "trønder"eiksi ja sillä on oma tunnusomainen kielimurteensa.


title: Trøndelag

text: Trøndelagiin on perinteisesti kuulunut kuusi piiriä:


title: Ritarin tarina

text:
Ritarin tarina ("A Knight's Tale") on vuonna 2001 valmistunut komedia- ja toimintaelokuva. Se kertoo ritarin aseenkantajasta, joka isäntänsä kuoltua päättää alkaa esiintyä itse ritarina. Elokuvassa näyttelevät muun muassa Heath Ledger, Shannyn Sossamon, Rufus Sewell, Mark Addy, Alan Tudyk, Paul Bettany ja Laura Fraser.
Elokuvan on tuottanut, ohjannut ja käsikirjoittanut Brian Helgeland.


title: Felice Beato

text: Felice Beato (1832, Venetsia, Italia – 9. tammikuuta 1909, Italia), tunnettu myös nimellä Felix Beato, oli brittiläis–italialainen valokuvaaja. Lapsuutensa hän vietti Korfun saarella, joka oli tuolloin brittiläinen protektoraatti. Hän oli ensimmäisiä Itä-Aasiassa valokuvanneita ja varhaisimpia sotavalokuvaajia. Hänen laatukuviaan, muotokuviaan sekä näkymiään ja panoraamojaan Aasian ja Välimeren alueen arkkitehtuurista ja maisemista pidetään merkittävinä.


title: Felice Beato

text: Beaton matkat eri maissa soivat hänelle mahdollisuuden luoda voimakkaita ja kestäviä kuvia maista, ihmisistä ja tapahtumista, jotka olivat tuntemattomia ja kaukaisia suurimmalle osalle eurooppalaisista ja pohjoisamerikkalaisista. Nykyaikaan saakka hänen työnsä ovat muodostaneet keskeiset kuvat sepoykapinan ja toisen oopiumisodan kaltaisista tapahtumista. Hänen valokuvansa edustavat ensimmäisiä, myöhemmin valokuvajournalismiksi kutsuttuja töitä. Hänellä oli merkittävä vaikutus muihin valokuvaajiin, ja Beaton vaikutus Japanissa, jossa hän työskenteli ja opetti lukuisia muita valokuvaajia ja taiteilijoita, oli erityisen syvä ja kestävä.


Suomalaisten punakaartilaisten muistomerkki () on Suomen sisällissodassa keväällä 1918 teloitetuille suomalaisille punaisille vuonna 1961 pystytetty muistomerkki Viipurissa Venäjällä. Se on samalla toiminut myös teloitettujen Suomen punaisia tukeneiden venäläisten sotilaiden muistomerkkinä. Muistomerkki on kaupungin keskustasta neljä kilometriä Pietarin suuntaan.


title: Suomalaisten punakaartilaisten muistomerkki

text: Suomalaiset valkoiset valtasivat Viipurin punaisilta Viipurin taistelussa huhtikuun lopussa 1918. Vangeiksi saatuja punaisia ja venäläisiä sotilaita ryhdyttiin ampumaan joukoittain, kun voitonriemuisten valkoisten sotilaskuri höltyi. Teloitettuja oli lähes 600. Tappaminen tapahtui aluksi kaupungin keskustan tuntumassa, mutta myöhemmin toiminta siirtyi kuolleiden eläinten, kuten koirien hautauspaikkaan lähelle Ristimäen hautausmaata ja tästä johtuu nimitys "koirien hautausmaa".


text: Sisällissodan aikana Viipurissa kaatuneiden punaisten ruumiit laskettiin sankarihautaan Papluanmäelle. Sodan jälkeen sen olemassaolo oli mahdottomuus valkoisille, joten he komensivat punavankeja kaivamaan ruumiit ylös ja siirtämään ne "koirien hautausmaalle". Tarkoituksena oli myös osoittaa punaisille heidän paikkansa vallan vaihduttua kaupungissa. Teloitettujen omaiset suunnittelivat muistomerkkiä, jota rahoitettiin muun muassa postikorteilla. Suomen viranomaiset kuitenkin kielsivät muistomerkin pystyttämisen eikä teloitusten tai paikan olemassaolon muisteluun uskallettu vielä 1930-luvullakaan.


text: Viipurin siirryttyä Neuvostoliitolle leningradilainen arkkitehti Aleksandr Schwer suunnitteli ja tambovilainen kuvanveistäjä Viktor Tšebotarev muokkasi kivipaaden, jonka etupuolella on vuosiluku 1918 sekä suomalainen ja venäläinen työläinen kuvattuna alas laskettuine punalippuineen. Lisäksi venäläisen laskeman lipun kärjessä on kommunismin tunnus, sirppi ja vasara. Paaden vieressä sijaitsevaan graniittilaattaan on kirjoitettu venäjäksi ja suomeksi: ""Tällä paikalla uinuvat suomalaisten valkokaartilaisten ja saksalaisten interventtien huhti- ja toukokuussa 1918 ampumat suomalaiset punakaartilaiset, jotka ovat miehuullisesti taistelleet Suomen työkansan asian puolesta. Ikuinen kunnia sankareille!"" Patsaan takana lukee teksti venäjäksi ja suomeksi: ""Merkkinä proletaarisesta solidaarisuudesta Suomen työkansan kanssa Neuvostoliiton työläisiltä. Huhtikuu 1961.""


title: John Gerrard Keulemans

text: Johannes Gerardus Keulemans (8. kesäkuuta 1842 Rotterdam – 29. maaliskuuta 1912 Ilford, Essex) oli alankomaalainen lintutieteilijä ja lintumaalari.


title: John Gerrard Keulemans

text: Keulemans osti Afrikasta itselleen maatilan tarkoituksenaan jäädä sinne asumaan, mutta rahojen loppuessa hän joutui palaamaan Eurooppaan. Hermann Schlegel työllisti hänet ja tämän järjestämän rahoituksen turvin hän meni 1864 keräämään lintuja Kap Verdelle ja Länsi-Afrikkaan. Hän palasi 1866 ja muutti sittemmin Englantiin.


title: John Gerrard Keulemans

text: Keulemans työskenteli British Museumissa Lontoossa vuodesta 1869. Hän kuvitti muun muassa British Ornithologists' Unionin (BOU) julkaisua "The Ibis" ja "The Proceedings of the Zoological Society" julkaisuja. Hän osallistui monien huomattavien lintukirjojen kuvittamiseen, kuten George Ernest Shelleyn "Monograph of the Nectarinidae" (1876), Walter Lawry Bullerin "A History of the Birds of New Zealand" (1873), William Vincent Leggen "History of the Birds of Ceylon" (1880), Daniel Giraud Elliotin "Monograph of the Bucerotidae" (1887-1892), Richard Bowdler Sharpen "Monograph of the Alcedinidae" (1868-1871), Henry Seebohmin "Monograph of the Turdidae" (1902), Osbert Salvinin "Biologia Centrali-Americana" (1879-1904), Walter Rothschildin "The Avifauna of Laysan and the Neighbouring Islands" (1893–1900), Rothschildin "Extinct Birds" (1907) ja Henry Eeles Dresserin "History of the Birds of Europe" (1871-1896).


title: John Gerrard Keulemans

text: Eräs hänen viimeisistä suurista teoistaan oli hänen osuutensa yli 100 kuvataulun laatimisessa Frederick Du Cane Godmanin teokseen "Monograph of the Petrels" (1907-1910). Hän maalasi sittemmin sukupuuttoon kuolleista linnuista muun muassa töyhtöpyykyyhkyn ("Microgoura meeki"), huian ("Heteralocha acutirostris"), siivetönruokin ("Pinguinus impennis"), isovilistäjän ("Xenicus lyalli"), havaijinkiharapyrstön ("Moho nobilis"), mauinkiharapyrstön ("Moho bishopi"), guadalupenkeijun ("Oceanodroma macrodactyla") ja kirkupöllön ("Sceloglaux albifacies").


title: John Gerrard Keulemans

text: Keulemans oli kahdesti naimisissa ja hänellä oli yhteensä joko 9 tai 14 lasta. Ensimmäisen avioliittonsa hän solmi 1867 Engelina Johanna Spoorin kanssa. Tämän kuoltua 1876 hän avioitui Lontoossa 1878 Irin Arabella Mileyn kanssa.


title: John Gerrard Keulemans

text: Keulemans nimesi ja kuvaili linnuista kapverdenkerttusen.


title: Tanegashima

text: Tanegashima () on Ōsumisaariin kuuluva saari Kagoshiman prefektuurissa Kyūshūn eteläpuolella Japanissa. Sen pinta-ala on 453,83 neliökilometriä. Kyūshūn eteläisimmästä kärjestä on Tanegashimalle matkaa 40 kilometriä, Kagoshiman kaupungista noin 115 kilometriä. Saarella on sekä mäki- että tasankoalueita, ja sen korkein kohta on 282,3 metriä merenpinnan yläpuolella.


title: Tanegashima

text: Pohjois-eteläsuunnassa pitkänomainen saari jakautuu kolmeen kuntaan: pohjoisimpana sijaitsee Nishinoomoten kaupunki, keskellä Nakatanen kauppala ja etelässä Minamitanen kauppala. Kauppalat kuuluvat Kumagen piirikuntaan. Asukkaita saarella on noin 30 000. Tanegashima on läheisen Yakushiman jälkeen toiseksi suurin Ōsumisaarista.


title: Tanegashima

text: Tanegashimaa on perinteisesti pidetty paikkana, jossa eurooppalaiset tuliaseet saapuivat Japaniin portugalilaisten mukana. Tuliaseet tunnettiinkin Japanissa esimodernilla ajalla myös lempinimellä ”tanegashima”. Saari tunnetaan myös perinteisten veitsien ja saksien tuotannosta. Nykyisin Japanin avaruusjärjestön Tanegashiman avaruuskeskus sijaitsee saaren eteläosassa.


title: Peter Hain

text: Peter Gerald Hain (s. 16. helmikuuta 1950) on Yhdistyneessä kuningaskunnassa Labour-puolueen edustajana uransa luonut poliitikko. Hän syntyi eteläafrikkalaisille vanhemmille Nairobissa, Keniassa, ja muutti perheineen Britanniaan vuonna 1966.


title: Peter Hain

text: Hain on ollut parlamentin jäsenenä vuodesta 1991 ja House of Commonsin johtajana 2003–2005. Hän toimi Pohjois-Irlannin asioiden ministerinä vuosina 2005–2007.


title: Peter Hain

text: Hain oli vuodesta 2002 Walesin asioiden ministerinä ja 28. kesäkuuta 2007 alkaen lisäksi kuningaskunnan työ- ja eläkeministerinä. Hän erosi molemmista viroistaan 24. tammikuuta 2008.


title: Katja Küttner

text: Katja Sisko Küttner (o.s. Kukkola, 18. elokuuta 1971 Oulainen) on suomalainen näyttelijä, joka on näytellyt useissa sarjoissa ja elokuvissa. Eräs hänen tunnetuimmista rooleistaan on "Eläville ja kuolleille" -draamaelokuvan surevan äidin osa Marja. Küttner on näytellyt myös MTV3-kanavalla esitetyssä draamasarjassa "Sydänjää", jossa hän oli mukana kaikilla kolmella tuotantokaudella vuosina 2007–2010.


title: Katja Küttner

text: Küttner sai parhaan naispääosan Jussin elokuvasta "Prinsessa". Hänet on palkittu "Prinsessa"-elokuvan Anna Lappalaisen roolista myös Suomen näyttelijäliiton vuoden 2010 elokuvanäyttelijän palkinnolla sekä Tallinnassa järjestetyn Black Night Film Festivaalin EurAsia-kilpailusarjassa parhaan näyttelijättären palkinnolla.


title: Katja Küttner

text: Katja Küttner on naimisissa käsikirjoittaja Iiro Küttnerin kanssa.


title: Shamaani (sarjakuvahahmo)

text: Shamaani on kanadalainen supersankari Marvel Comicsin sarjakuvissa. Hänen oikea nimensä on Michael Twoyoungmen.


title: Shamaani (sarjakuvahahmo)

text: Alun perin Shamaani oli kanadalaisen intiaaniheimon poppamiehen poika; hän oppi taikuutta perintönään. Kuitenkin hän halusi oppia lisää ja siirtyi ulkomaailmaan opiskelemaan; hänestä tuli lääkäri.


title: Shamaani (sarjakuvahahmo)

text: Hän tutustui opintovuosiensa aikana lahjakkaaseen fyysikkoon nimeltä James Rhodes. Kun tämä valittiin uuden supersankarijoukon eli Alfa-lentueen johtajaksi, oli luonnollista että hän etsiessään lisäväkeä kutsui myös lääkäriystävänsä.


title: Shamaani (sarjakuvahahmo)

text: Michael suostui ja hän sai koodinimen Shamaani.


title: Shamaani (sarjakuvahahmo)

text: Shamaanilla ei ole varsinaisia yliluonnollisia voimia; hän on ikäisekseen hyväkuntoinen erämaan kasvatti ja synnynnäinen erämies, mutta yliluonnollisuuteen hän käyttää intiaanitaikuutta. Hänellä on taikapussi, josta hän vetelee ulos kaikkea tarvitsemaansa; näiden esineiden kautta hän kanavoi intiaanitaikuutta. Pussiin ei kuitenkaan saa milloinkaan katsoa: se ei oikeastaan ole pussi vaan portti toiseen maailmankaikkeuteen.


title: Shamaani (sarjakuvahahmo)

text: Siviilissä Michael Twoyoungmen toimii suuren intiaaniyhteisön oman sairaalan ylilääkärinä, joskin hallinnon hän jättää muille ja toimii ensisijaisesti hoitavana lääkärinä; hän on äärimmäisen sosiaalinen luonne ja auttaa jokaista avun tarvitsijaa kyselemättä ja palkkiota vaatimatta.


title: Shamaani (sarjakuvahahmo)

text: Lääkärinä toimiessaan hän pitää pitkät mustat hiuksensa kahdella intiaanityylisellä palmikolla, mutta Shamaanina hän avaa palmikot ja sitoo hiuksensa intiaanin sotanauhalla. Samalla hän vaihtaa siviilivaatteensa intiaanin nahkaiseen sotamekkoon, pitkiin nahkahousuihin, lannevaatteeseen ja mokkasiineihin.


title: Shamaani (sarjakuvahahmo)

text: Hän on taikuuden avulla kehittänyt kaksi maagista rannerengasta, joita kantaa jatkuvasti: iskemällä ne yhteen hän voi muuttaa hahmoaan siviilihahmosta Shamaaniksi ja takaisin.


title: Shamaani (sarjakuvahahmo)

text: Shamaanilla on tytär, Talismanni, joka ei voi sietää taikuutta; hänen voimakseen onkin muotoutunut taikuuden neutralointi pelkällä kosketuksella.


title: Jakub Koreis

text: Jakub Koreis (s. 26. kesäkuuta 1984 Plzeň, Tšekkoslovakia) on tšekkiläinen jääkiekkoilija, pelipaikaltaan keskushyökkääjä.


title: Jakub Koreis

text: Koreis aloitti ammattilaisuransa HC Plzeňin joukkueessa kotimaansa Extraligassa kaudella 2001–2002, jonka päätteeksi Phoenix Coyotes hänet NHL:ään. Kaudet 2003–2007 hän pelasi Pohjois-Amerikassa Guelph Stormin OHL-joukkueessa sekä Utah Grizzliesin ja San Antonio Rampagen AHL-joukkueissa. Kaudella 2007–2008 Koreis pelasi Suomen SM-liigassa Ilveksen riveissä.


title: Jakub Koreis

text: Koreis siirtyi Ilveksestä takaisin Extraligaan ja HC Sparta Prahaan, jossa pelasi kolmella kaudella. Loppukaudesta 2010–2011 hän siirtyi HC Kometa Brnohon.


title: Jakub Koreis

text: Koreis edusti Tšekkiä alle 18-vuotiaiden MM-kilpailuissa 2002 sekä alle 20-vuotiaiden turnauksessa kahtena seuraavana vuotena.


title: Chikamatsu Monzaemon

text: Chikamatsu Monzaemon (), alkuperäiseltä nimeltään Sugimori Nobumori (, 1653 Echizen, nykyinen Fukuin prefektuuri – 6. tammikuuta 1725 Amagasaki, Settsun provinssi?) oli japanilainen draamakirjailija, joka kirjoitti myöhemmin bunraku-nimellä tunnettuja jōruri-nukkenäytelmiä ja kabukia. Häntä pidetään yhtenä Japanin merkittävimmistä dramatisteista. Hänen kirjoittamiaan näytelmiä tunnetaan yli 100.


title: Chikamatsu Monzaemon

text: Chikamatsu syntyi samuraiperheeseen, mutta hänen isänsä lopetti samuraina toimimisen ja muutti 1660-luvun loppupuolella Kiotoon, jossa Chikamatsu palveli keisarillisen hovin jäsentä. Ensimmäinen varmasti hänen kirjoittamansa näytelmä "Yotsugi Soga" julkaistiin vuonna 1683. Vuonna 1705 Chikamatsu muutti Osakaan työskennelläkseen näyttelijä Takemoto Gidayūn teatterille ja toimi siellä kuolemaansa saakka.


title: Chikamatsu Monzaemon

text: Chikamatsun työt voidaan jakaa historiallisiin romansseihin ("jidaimono") ja hänen omaan aikaansa sijoittuviin tragedioihin ("sewamono"). Jälkimmäisten näytelmien hahmoihin kuuluu kaikentyyppisiä osakalaisia hahmoja: kauppiaita, rikollisia, kotivaimoja, palvelijoita, prostituoituja ja niin edelleen. Monet niistä käsittelevät todellisia tapahtumia, kuten vuonna 1703 julkaistu "Sonezaki shinjū" (”Sonezakin rakkausitsemurhat”), jonka Chikamatsu kirjoitti kahden viikon kuluessa itsemurhien tapahtumisesta. Hänen kaikkein suosituimpiin näytelmiinsä kuuluvat kiinalais-japanilaisen seikkailijan elämään pohjautuva melodraama "Kokusen’ya kassen" (1715) ja kaksoisitsemurhasta kertova "Shinjūten no Amijima" (1720), jota esitetään nykyäänkin yleisesti.


title: Miikka Tuominen

text: Miikka Kalevi Tuominen (s. 20. maaliskuuta 1978 Hollola) on suomalainen näyttelijä. Hän on näytellyt muiden muassa MTV3:n draamasarjoissa "Helppo elämä", "Sydänjää" ja "Salatut elämät". Hänet on nähty myös kotikatsomoelokuvassa "Väärät kengät" ja draamaelokuvassa "Espoon viimeinen neitsyt".


title: Miikka Tuominen

text: Koulutukseltaan Tuominen on teatteritaiteen maisteri. Hän on kiinnityksellä Jyväskylän kaupunginteatterissa, ja nähty muun muassa Pohjolan prinssi Florestanin, Tapparin ja Simon Striden rooleissa. Tällä hetkellä Tuominen näyttelee Hoikkaa "Peter Pan" -musikaalissa.


title: Tuscarorat

text: Tuscarorat olivat intiaanikansa Virginian ja Pohjois-Carolinan seuduilla, joiden omakielinen nimi "ska-ru-ren" tarkoitti hampun kerääjiä. Heidän maansa alkoivat Atlantin rannikolta yltäen lännessä Appalakkien vuoristoon. 1600-luvulla tuscarorien määräksi on arveltu noin 8000 henkeä. He kuuluivat irokeesien kieliryhmään. Vuonna 1663 Pohjois-Carolinaan perustetun ensimmäisen Uuden-Englannin siirtokunnan kanssa tuscarorat tulivat aluksi toimeen hyvin, mutta välit muuttuivat huonommiksi seuraavalla vuosikymmenellä. Siirtolaiset riistivät tuscarorain maita ja pettivät heitä kaupanteossa.


title: Tuscarorat

text: 1700-luvun alussa tuscarorat organisoivat yli 1000 aseistettua soturiaan sotaan brittien asutuksia vastaan Vuonna 1711 alkanut sotatila keski kaksi vuotta. Pohjois-Carolinan siirtokunta olisi tullut hävitetyksi, ellei Etelä-Carolinasta olisi lähetetty avuksi cherokeita ja muita brittien kanssa liittoutuneita intiaaneja, jotka onnistuivat lopettamaan sodan. Tuscarorien menetykset olivat suuret.


title: Tuscarorat

text: Vuoden 1713 aikana osa henkiinjääneistä tuscarorista aloitti muuttomatkan kohti pohjoista saapuen lopulta irokeesien maille nykyiseen New Yorkin osavaltioon. Täällä he saivan lämpimän vastaanoton oneidojen adoptoidessa heidät omaan kansaansa. Vihamielisten intiaanikansojen ja eurooppalaisten ahdistelemina hakeutui suurin osa Pohjois-Carolinaan jääneistä tuscarorista seuraavien vuosien aikana irokeesien turviin ja vuonna 1722 heidät hyväksyttiin liittokunnan kuudenneksi kansaksi.


title: Tuscarorat

text: Elettyään vuosikymmeniä rauhassa joutuivat tuscarorat mukaan Amerikan vapaussotaan, joka alkoi vuonna 1775. Irokeesien liittokunta repesi kahtia, kun tuscarorat ja oneidat menivät siirtokuntien (nykyinen Yhdysvallat) puolelle muiden irokeesien taistellessa brittien joukoissa. Sodan tauottua kahta vuotta myöhemmin tuscarorat jakaantuivat osan siirtyessä asumaan Ontarioon.


title: Tuscarorat

text: Vuoden 2000 väestönlaskennan mukaan tuscarorien lukumäärä oli runsaat 2 000 henkeä.


title: Sally Oliver

text: Sally Oliver (s. 26. joulukuuta 1983, Yhdistynyt kuningaskunta) on brittiläinen näyttelijä, joka tunnetaan englantilaisesta saippuasarjasta "Emmerdale". Hän esitti sarjassa Lexi Kingiä vuosina 2007–2009. Hän saapui sarjaan 20. heinäkuuta 2007. Sarjan jälkeen Oliver esiintyi vierailevassa roolissa televisiosarjassa Holby Cityn sairaala.


title: John Doeg

text: John Thomas Godfray Hope Doeg (7. joulukuuta 1908 Guaymas, Sonora, Meksiko – 27. huhtikuuta 1978) oli yhdysvaltalainen tennispelaaja. Hän voitti Yhdysvaltain avoimessa tennisturnauksessa miesten kaksinpelin vuonna 1930 sekä nelinpelin vuosina 1929 ja 1930. Nelinpelissä hänen pelitoverinaan oli George Lott.


title: John Doeg

text: 69-vuotiaaksi elänyt Doeg eteni myös Wimbledon-finalistiksi nelinpelissä. Hänet kelpuutettiin International Tennis Hall of Fameen vuonna 1962.


title: Mutavarikset

text: Mutavarikset (Corcoracidae) on pieni heimo pienenkokoisissa varpuslinnuissa. Niitä löytyy luonnonvaraisina ainoastaan Australiasta, Uudesta-Guineasta ja Indonesiasta. Mutavarikset elävät trooppisilla ja subtrooppisilla alueilla. Heimoon kuuluu 2 sukua ja 2 lajia. Aikaisemmin heimoon luettiin muitakin lajeja.


title: M/S Caribe

text: M/S Caribe () oli vuonna 1973 rakennettu 113,46-metrinen rahtilaiva. Laivan rakensi Rauma-Repolan Rauman telakalla. Alun perin alus oli nimeltään "Bore XI". Alus romutettiin joulukuussa 2001 Alangissa, Intiassa.


title: M/S Caribe

text: Cariben sisaraluksia ovat M/S Notos, M/S Kaduna, M/S Dorrat Jeddah, M/S Puerto Eden sekä jo romutettu M/S Iberus.


title: M/S Caribe

text: 10. marraskuuta 1972 alus laskettiin vesille. 8. maaliskuuta 1973 laiva luovutettiin Höyrylaiva Oy Bore/Ångfartygs Ab Boren haltuun, joka rekisteröi aluksen "Bore XI" -nimisenä Suomen lipun alle. Kotisatamaksi tuli Turku. Tämän jälkeen alus aloitti liikennöinnin Turun ja Britannian Harwichin välillä. 24. huhtikuuta 1977 Bore XI törmäsi yhteen itäsaksalaisen "Inselberg" -aluksen kanssa Bornholmin saaren lähistöllä, Itämerellä. 1. elokuuta 1980 Aug. Lindholm Eftr osti aluksen ja rekisteröi sen "Bore IX Av Stockholm" -nimellä Ruotsin lipun alle. Kotisatamaksi tuli Tukholma. Uusi omistaja aikarahtasi eli vuokrasi aluksen Bore Linen liikenteeseen.


title: M/S Caribe

text: Kesäkuussa 1992 maltalainen Feederteam Shipping osti aluksen ja nimesi sen "Feederteamiksi". Keväällä ja kesällä 1994 Feederteam oli kaksi kertaa aikarahdattuna North Sea Ferries B.V:n liikenteeseen Pohjanmerelle. Maaliskuussa 1996 Gorse Down Ltd osti aluksen ja aikrahtasi sen E.H. Harmsin liikenteeseen. Kesäkuussa 2000 panamalainen Sungold Associated osti aluksen ja rekisteröi sen "A.C.L.N Caribe" -nimellä Panaman lipun alle. Vuonna 2001 alus sai nimen "Caribe". Joulukuussa 2001 Caribe myytiin Intian Alangiin romutettavaksi.


title: Pitäjäläinen

text: Pitäjäläinen on Nilsiässä ja Rautavaaralla ilmestyvä paikallislehti. Se ilmestyy kerran viikossa (torstaisin). Päätoimittajana toimii Tero Joutselainen. Lehden levikki on 4 337 (vuonna 2011). Lukijapeitto on 98 prosenttia.


title: Pitäjäläinen

text: Vuoden 2014 alusta Pitäjäläinen muuttui yksipäiväiseksi. Päätoimittaja Tero Joutselainen toimii samalla myös Lapinlahden paikallislehti Matin ja Liisan päätoimittajana. Molemmat paikallislehdet kuuluvat Keskisuomalainen-konserniin.


title: Carsten Anker

text: Carsten Tank Anker (17. marraskuuta 1747 Fredrikshald, Norja – 13. maaliskuuta 1824 Biri, Norja) oli norjalainen liikemies, virkamies ja poliitikko.


title: Carsten Anker

text: Anker oleskeli Kööpenhaminassa vuodet 1774–1811, jolloin hänestä tuli Tanskan perintöprinssi Kristian Frederikin hyvä ystävä. Kristian Frederikin saavuttua Norjaan valtionhoitajaksi 1813 Ankerista tuli tämän lähin neuvonantaja. Hän johti myös maan kauppa-, tehdas-, metsä- ja kaivostoimintojen hallinnointia.


title: Carsten Anker

text: 16. helmikuuta 1814 niin sanottu "Suurmieskokous" () pidettiin Carsten Ankerin omistamassa Eidsvollin kartanossa (). Kokouksessa suunniteltiin keinoja ehkäistä Ruotsin ylivalta maassa. Anker toivoi Kristian Frederikin julistautumista Norjan kuninkaaksi perintöoikeuteensa vedoten, mikä näkökanta kuitenkin hävisi kokouksessa.


title: Carsten Anker

text: Maaliskuussa 1814 Kristian Frederik nimitti Carsten Ankerin ministeriksi ja lähetti hänet Englantiin Norjan edustajaksi. Hän saikin yhteydet Lontoon liberaaliin oppositioon ja lehdet kirjoittivat Norjalle edulliseen sävyyn itsenäisyydestä. Englannin hallitus ei kuitenkaan halunnut ottaa vastaan Kristian Frederikin "vallankumoushallinnon" edustajaa. Matka jäi käytännössä tuloksettomaksi ja Anker istui jopa jonkin aikaa velkavankeudessa. Huhti-toukokuussa Anker antoi itse poissa ollessaan kartanonsa Eidsvollin kansalliskokouksen käyttöön. Hän pääsi palaamaan Norjaan vasta 1815.


title: Carsten Anker

text: Vuodesta 1815 aina kuolemaansa asti Anker johti Norjan valtion omistamia lasitehtaita. Carsten Anker meni konkurssiin 1822 ja joutui myymään kartanonsa. Hän kuoli kaksi vuotta myöhemmin. Kartano ostettiin myöhemmin yksityiskeräysvaroilla ja luovutettiin valtiolle 1851.


title: Go-Tsuchimikado

text: Go-Tsuchimikado (, 1442–1500) oli perinteisen vallanperimysjärjestyksen mukaan Japanin 103. keisari. Hänen valtakautensa kesti Muromachi-kauden vuodet 1464–1500, joita leimasi sisällissota. Hän sai nimensä 1100-luvun keisari Tsuchimikadolta; "go" merkitsee ”myöhempi”.


title: Go-Tsuchimikado

text: Go-Tsuchimikado syntyi 5. kuun 25. päivänä vuonna 1442. Hän oli keisari Go-Hanazonon ja Ōinomikado Fujiwara Nobukon vanhin poika. Hänen henkilönimensä ("imina") oli Fusahito (). Hän nousi valtaistuimelle vuonna 1464, kun Go-Hanazono luopui keisariudesta. Maan tilanne oli ollut jo pitkään rauhaton ja sekava, mutta pian Go-Tsuchimikadon valtaannousun jälkeen vuonna 1467 puhkesi Ōnin-sota, jossa Kioto tuhoutui lähes maan tasalle. Kun keisarillinen palatsi sytytettiin tuleen, Go-Tsuchimikado joutui hakemaan suojaa shōgun Ashikaga Yoshimasan linnoituksesta 13 vuoden ajaksi. Hovin seremoniat peruttiin. Sodan loputtua vuonna 1477 hovi pääsi muuttamaan uuteen ”palatsiin”, joka oli pelkän bambuaidan suojaama ränsistynyt rakennus.


title: Go-Tsuchimikado

text: Sota oli tuhonnut keisarillisen hovin omistamia maita, ja se oli köyhtynyt pahoin. Go-Tsuchimikado kuoli vuonna 1500, mutta varoja hänen hautajaistensa järjestämiseen ei ollut. 44 päivän kuluttua keisarin kuolemasta yksityinen lahjoittaja maksoi seremonian, ja keisari saatiin haudattua. Go-Tsuchimikado hallitsi huomattavan pitkään: merkittävä syy hänen ja häntä seuranneiden keisarien pitkille valtakausille onkin se, ettei hovilla ollut varaa järjestää kruunajaisia. Go-Tsuchimikadon hautapaikka sijaitsee Kioton Fushimi-kun suuralueella ja on nimeltään Fukakusa no kita no misasagi ().


title: Go-Tsuchimikado

text: Alennustilastaan huolimatta hovi oli huomattava kulttuurin tukija. Go-Tsuchimikado yritti esimerkiksi täydentää keisarillista arkistoa, jonka käsikirjoituksia oli tuhoutunut sodassa. Keisari oli suuri wakarunouden ystävä ja kirjoitti itse runoja. "Kōjinkaishū"-teoksen () lisäksi häneltä on säilynyt erilaisia runoluonnoksia.


title: Go-Tsuchimikado

text: Go-Tsuchimikadon valtakaudella oli käytössä seitsemän aikakausinimeä ("nengō"):


title: Kuopion Ilmailuyhdistys

text: Kuopion ilmailuyhdistys on purjelentoyhdistys, jonka edeltäjänä toimi Kuopion ilmapuolustusyhdistys. Kuopion ilmapuolustusyhdistys perustettiin marraskuussa 1923. Nimi muutettiin jatkosodan jälkeen. Tällöin Kuopion ilmapuolustusyhdistyksen toiminta siirtyi Kuopion ilmailuyhdistys ry:lle.


title: Kuopion Ilmailuyhdistys

text: Jäseniä Kuopion ilmailuyhdistys ry:llä on yli sata. Yhdistyksen toimipaikka on Kuopio, mutta pääasiallinen lentotoiminta tapahtuu Rautavaaran ilmailukeskuksessa (EFRA). Keväisin on lentotoimintaa Kuopion lentoasemalta Rissalassa, ja talvisin Kuopion ilmailuyhdistys lentää myös jäältä.


title: Turun Seudun Vesi

text: Turun Seudun Vesi Oy on vuonna 1974 perustettu osakeyhtiö, joka perustettiin, jotta Turun seudun asukkaille ja yrityksille saataisiin parempilaatuista raakavettä. Turun Seudun Vesi Oy:n toimitusjohtajana toimi vuoteen 2014 saakka DI Jyrki Valtonen ja tällä hetkellä FT Aki Artimo.


title: Turun Seudun Vesi

text: Aiemmin Turun vesihuollosta vastasi erityisesti Turun vesilaitos, jonka aikana vettä Aurajokeen alettiin siirtää Paimionjoesta vuonna 1964 ja Vähäjokeen rakennetusta Maarian altaasta 1980-luvun altaasta. Kehitettiin myös jäteveden käsittelyä Aurajoen veden laadun parantamiseksi.


title: Turun Seudun Vesi

text: Monta vuotta kestäneiden valmisteluiden jälkeen päädyttiin suunnitelmaan, jonka mukaan Pyhäjärvestä Yläneen kunnasta vedenottoputkella Alastaron Virttaankankaalle, jossa vesi olisi laskettu maahan ja tehty ns. keinopohjavettä. Vesi olisi nostettu kaivoista ja kuljetettu putkilinjassa kantatien 41 linjausta seuraten etelään Auran kuntaan, josta edelleen valtatien 9 suuntaa seuraten Liedon kautta Turkuun. Tämä tehtiin sen takia, että Aurajoen vesi oli talousveden tekoon jonkin verran sameaa eikä sen määräkään ollut kovin riittävä kuumina ja kuivina kesinä. Vuonna 1993 Turun kaupunginvaltuusto kaatoi hankkeen, jolloin Raisio ja Naantali irtautuivat yhtiöstä. Hankkeen selvityksiin kului runsaat 20 miljoonaa markkaa (n. 3,5 miljoonaa euroa).


title: Turun Seudun Vesi

text: Turun kaupunginvaltuusto päätti 13.12.1999, että raakavettä hankitaan tulevaisuudessa Kokemäenjoesta tekopohjavetenä. Virttaankaankaan vedenottamon aiesopimus allekirjoitettiin vuonna 2000. Aiesopimuksen allekirjoittivat Turun Seudun Veden osakaskuntien lisäksi Raision-Naantalin vesilaitos ja Paraisten kaupunki. Projektin arveltiin olevan valmis vuonna 2007 ja sen kustannuksiksi laskettiin 450 miljoonaa markkaa (n. 75 miljoonaa euroa). Vuonna 2008 hankkeen kustannusarvio on 170 miljoonaa euroa. Toimitusjohtaja Valtosen mukaan Virttaankankaan vedenottamo tuottaa juomavettä Turun seudun asukkaille vuonna 2011. Kesällä 2008 laiva toi ensimmäisen erän valtavia vesiputkia Ranskasta. Putket ovat 1,2 m x 8 m. Niiden kokonaishinta on yli 50 milj. euroa.


title: Turun Seudun Vesi

text: Vesi tullaan ottamaan Huittisista Kokemäenjoen ja Loimijoen yhtymäkohdan yläpuolelta, josta se johdetaan parin kilometrin päässä olevaan esikäsittelylaitokseen. Esipuhdistettu vesi imeytetään 30 kilometrin päässä Loimaalla sijaitsevaan Virttaankankaan harjuun. Suodatettu pohjavesi johdetaan Turkuun Saramäessä sijaitsevaan kalliosäiliöön, jonka tilavuus on 64 000 m³, josta vesi johdetaan edelleen kuntien jakeluverkostoihin. Käyttöön otettavan veden määrä on korkeintaan 0,7 prosenttia joen virtaamasta. Yhtiön osakaskunnat ovat varanneet itselleen vettä yhteensä 105 000 m³ vuorokaudessa.


title: Turun Seudun Vesi

text: Virttaan seudun asukkaat ovat vastustaneet vesihanketta, koska he pelkäävät pohjaveden pilaantumista, elinkeinojen vaaraantumista ja suojelusta aiheutuvia kustannuksia. Tekopohjavesilaitos sai ympäristöluvan Länsi-Suomen ympäristölupavirastolta joulukuussa 2005. Maaliskuussa 2007 Vaasan hallinto-oikeus teki ratkaisuun vain vähäisiä muutoksia, minkä jälkeen laitosalueen rakennustyöt Virttaalla aloitettiin. Korkein hallinto-oikeus myönsi valitusluvan 12 hankkeen vastustajalla, mutta päätti elokuussa 2008 hylätä tai jättää tutkimatta suurimman osan lupaa koskevista valituksista ja muuttaa joitain ympäristölupaviraston määräyksiä. Virttaankankaan vesi osoittautui arseenipitoiseksi, ja siksi Kokemäenjoen vettä tarvitaan laimentamaan myrkkypitoisuutta.


title: Etyylikarbamaatti

text: Etyylikarbamaatti CHNO on karbamiinihapon etyyliesteri ja kuuluu karbamaattien aineryhmään. Aine on palavaa, lähes hajutonta normaaliolosuhteissa olomuodoltaan kiinteää, värittömiä kiteitä, pellettejä tai valkoista rakeista jauhetta. Etyylikarbamaatin rakennekaava voidaan esittää muodossa NHCOOCH. Aineesta käytetään myös nimityksiä "etyyliuretaani" ja "uretaani".


title: Etyylikarbamaatti

text: Etyylikarbamaatin moolimassa on 89,09 g/mol, sulamispiste 48–50 °C, kiehumispiste 182–184 °C, tiheys 1,1 g/cm (vesi = 1,0 g/cm), leimahduspiste 92 °C (c.c.) ja CAS-numero 51-79-6. Aine liukenee veteen 0,2 g/100 ml.


title: Etyylikarbamaatti

text: Kuumentuessaan tai palaessaan etyylikarbamaatti hajoaa ja muodostaa myrkyllisiä höyryjä kuten typen oksideja.


title: Etyylikarbamaatti

text: Etyylikarbamaattia muodostuu pieniä määriä alkoholijuomiin käymisen ja kypsytyksen aikana hiivan erittämän urean sekä etanolin reaktiotuotteena. Viskin tislauksessa ainetta muodostuu tämän lisäksi tislauspannun kuparin katalysoimana, ja sitä voi kertyä haitallisia pitoisuuksia ensimmäiseen tisleeseen. Etyylikarbamaatti voidaan poistaa toisella tislauksella.


title: Etyylikarbamaatti

text: Etyylikarbamaatti, jota myös uretaaniksi kutsutaan, ei ole nimestään huolimatta polyuretaanin monomeeri: polyuretaanit valmistetaan isosyanaateista ja dioleista.


title: Etyylikarbamaatti

text: Uretaania käytettiin verisyöpien (KLL,KML, myeloomat) syöpälääkkeenä eli sytostaattina, 1940-luvulta alkaen. Sitä ennen uretaania oli kokeiltu, joskin heikkotehoisena unilääkkeenä. Hyödylliset hoitomuutokset olivat kuitenkin vain tilapäisiä, sekä olivat hoidon vaikutus huomioiden, taudin edetessä heikentyneet. Vuorokausiannos uretaania oli ollut 2.0-5.0 mg/vrk. Uretaania on kokeiltu myös myeloomien hoitoon.


title: Etyylikarbamaatti

text: Lyhytaikaisesta altistumisesta etyylikarbamaatille voi seurata vaikutuksia keskushermostossa ja maksassa. Pitkäaikaisesta tai toistuvasta altistumisesta aineelle voi seurata vaikutuksia luuytimessä, aivoissa, munuaisissa ja silmissä. Etyylikarbamaatti on mahdollisesti ihmiselle syöpää aiheuttava aine. Työministeriön päätöksen 1044/91 mukaan aineelle altistumisen työssä katsotaan aiheuttavan vaaraa perimälle, sikiölle tai lisääntymiselle.


title: Jokeri (arvontapeli)

text: Jokeri on Veikkauksen onnenpeli, jossa pelaaja voittaa, jos hänen kupongissaan kaksi tai useampi numeroa on samalla paikalla kuin arvotussa seitsennumeroisessa numerosarjassa.


title: Jokeri (arvontapeli)

text:
Veikkauksen Jokeri-pelejä pelataan kolmesti viikossa; Keskiviikko-Jokeria pelataan Vikingloton yhteydessä ja Perjantai-Jokeria pelataan Eurojackpot pelin yhteydessä ja Lauantai-Jokeria viikoittaisen Lottoarvonnan yhteydessä.
Myös pelaaminen omana pelinä on mahdollista.


title: Jokeri (arvontapeli)

text: Marraskuussa 2009 pelin lähetys muuttui. Uudistuneessa lähetyksessä mukana oli studioyleisö ja jokeri-hahmo, jota esitti näyttelijä Juha Varis. Jokeri-hahmo poistui ruudusta vuonna 2011, mutta Jokeri-klubi nähtiin lähetyksessä vielä kahden vuoden ajan, aina viimeiseen Ylen näyttämään lottoarvontalähetykseen asti.


title: Jokeri (arvontapeli)

text: Ensimmäinen Lauantai-Jokerin 7 oikein -tulos löytyi Kuopiossa Saarijärventien R-kioskilla pelatusta jokeririvistä. Tulos arvottiin 25.9.2010. Voittaja sai palkinnoksi miljoona euroa.


title: Jokeri (arvontapeli)

text: Kesäkuussa 2015 Jokeri uudistui siten, että mukana on nyt tuplausnumero: jos rivin viimeinen numero osuu kohdalle, pelaaja saa voittonsa kaksinkertaisena. Ensimmäinen Jokeri-arvonta tuplausnumeron kanssa arvottiin 10.6.2015. Lisäksi aikaisemmin vuosina 1978–1990 Veikkauksen mainonnassa esiintynyt piirretty Jokeri-hahmo palasi tässä yhteydessä takaisin.


title: Jokeri (arvontapeli)

text: Jokerin sääntöjen takia jättipotteja ei synny, kuten Veikkauksen Lotto-pelissä.


title: River Rescue - Very Best of

text: River Rescue - Very Best of on Ry Cooderin vuonna 1994 julkaisema kokoelmalevy Warnerin vuosilta 1972-1994. Ensimmäinen kappale on ennen julkaisematon.


title: Thelma Coyne Long

text: Thelma Dorothy Coyne Long (14. lokakuuta 1918 Sydney – 13. huhtikuuta 2015) oli australialainen tennispelaaja.


title: Thelma Coyne Long

text: Long voitti naisten kaksinpelin Australian avoimissa vuosina 1952 ja 1954. Lisäksi hän saavutti useita nelinpelimestaruuksia yleisimpänä pelitoverinaan Nancye Wynne Bolton. Vuonna 1956 hän voitti Ranskan avoimissa sekanelinpelin Luis Ayalan kanssa.


title: Thelma Coyne Long

text: Muiden voittojen joukossa on Cincinnati Mastersin naisten kaksinpelin mestaruus, jonka Long saavutti vuonna 1953 vastustajanaan Anita Kanter. Vuosina 1950 ja 1951 hän oli Ruotsin avointen naisten kaksinpelin mestari.


title: Thelma Coyne Long

text: Long toimi toisessa maailmansodassa Punaisen Ristin ja Australian Women’s Army Servicen palveluksessa.


title: Tervareitti

text: Tervareitti on Oulujokilaaksossa Muhoksella, Utajärvellä ja Vaalassa ilmestyvä paikallislehti.


title: Tervareitti

text: Lehti ilmestyy kaksi kertaa viikossa tiistaisin ja perjantaisin. Lehteä julkaisee Tervareitti Oy, jonka toimitusjohtaja ja päätoimittaja on Elina Jyrinki. Tervareitin virallinen LT-levikki vuodelta 2014 oli yhteensä 5 671 kappaletta. Tervareitin paperilehden arvioitu lukijapeitto 15–84-vuotiaista henkilöistä toukokuussa 2016 oli Muhoksella 69 %, Vaalassa 77 % ja Utajärvellä 85 %.


title: Tervareitti

text: Lehti perustettiin vuonna 1959, perustaja oli Muhos-seura. Maaliskuussa 1969 lehti siirtyi Muhoksen, Utajärven ja Vaalan Lions-klubien omistukseen. Julkaisija muutettiin osakeyhtiöksi helmikuussa 1985.


title: Gordon Pinsent

text: Gordon Edward Pinsent CC, FRSC, (s. 12. heinäkuuta 1930) on kanadalainen näyttelijä. Hän syntyi vanhempiensa kuudesta lapsesta nuorimpana Grand Falls-Windsorissa, Newfoundland ja Labradorin provinssissa. Hän on esiintynyt huomattavissa rooleissa lukuisissa suosituissa kanadalaisissa televisiosarjoissa, mutta tullut tunnetuksi myös teatterista ja elokuvista; jälkimmäisten joukossa on "Laivauutisia" (2001).


title: Gordon Pinsent

text: Pinsent on näytellyt 1940-luvulta lähtien. Hän on kuulunut Order of Canadaan vuodesta 1979, "Companionin" arvossa vuodesta 1998. Hänestä tuli vuonna 2006 Royal Society of Canadan jäsen, ja hänellä on tähti Canada's Walk of Famessa.


title: Gordon Pinsent

text: Pinsent oli naimisissa näyttelijä Charmion Kingin kanssa vuosina 1962–2007; avioliiton päätti vasta vaimon kuolema emfyseeman komplikaatioihin 81-vuotiaana. Myös parin yhteinen tytär, Leah Pinsent, on näyttelijä.


title: Jorat

text: Jorat ("Aegithinidae") on pienenkokoisten varpuslintujen heimo, jossa on yksi suku "Aegithina" (jorat). Jorat esiintyvät luonnonvaraisina Intiassa ja Kaakkois-Aasiassa. Joria on ennen pidetty irenoiden heimoon kuuluvana sukuna, nykyään ne luetaan kuitenkin omaan heimoonsa. Jorat elävät avoimilla metsä- tai pensaikkoalueilla. Koiraat ja naaraat ovat erinäköisiä, koiraat vihertävämpiä tai kellertävämpiä kuin naaraat. Jorat syövät hyönteisiä ja hämähäkkejä. Ne munivat 2–3 munaa puussa olevaan pesään.


title: Jorat

text: Jorien heimossa ja suvussa on neljä lajia:


title: Bomber

text: Bomber on heavy metal -yhtye Motörheadin vuonna 1979 julkaistu studioalbumi. Albumin tunnetuimpia kappaleita ovat nimikappaleen ohella ""Stone Dead Forever"" ja ""Dead Men Tell No Tales"." Albumi nousi parhaimmillaan Ison-Britannian listasijalle 12. Albumin kannessa oleva pommikone kuului loppuun asti Motörheadin lavashowhun.


title: Bomber

text: Kaikkien kappaleiden sanoitus ja sävellys: Lemmy Kilmister, "Fast" Eddie Clarke ja Phil "Philthy Animal" Taylor ellei toisin mainita


title: Allan Clayhills

text:
Allan Wilhelm Clayhills (17. lokakuuta 1890 Tampere – 27. syyskuuta 1953 Turku) oli suomalainen jääkärieverstiluutnantti. Hänen vanhempansa olivat apteekkari Thomas Wilhelm Clayhills ja
Ellen Maria Indrén, hänen puolisonsa oli Anna-Marie Lundberg.


title: Allan Clayhills

text: Clayhills kirjoitti ylioppilaaksi Tampereen ruotsalaisesta yhteiskoulusta 1910. Hän kuului Uusmaalaiseen osakuntaan. Hän jatkoi opiskelujaan Helsingin yliopiston filosofisen tiedekunnan fyysis-matemaattisella osastolla 1910−1911. Hän suoritti insinööritutkinnon alkuosan Darntstadtin teknillisessä korkeakoulussa 25. heinäkuuta 1917. Taistelukoulun komppanianpäällikkökurssille hän osallistui vuonna 1929. Sotilashallinnollisten kurssien 1. jakson hän suoritti vuosina 1931−1932 ja 2. jakson vuosina 1935−1936.


title: Allan Clayhills

text: Allan Clayhills liittyi vapaaehtoisena Saksassa sotilaskoulutusta antavaan Jääkäripataljoona 27:n 4. komppaniaan 31. joulukuuta 1915. Hänet siirrettiin 19. kesäkuuta 1917 pataljoonan täydennysjoukkoon ja takaisin 4. komppaniaan hän palasi 1. lokakuuta 1917. Clayhills osallistui ensimmäiseen maailmansotaan Saksan itärintamalla Misse-joen, Riianlahden ja Aa-joella. Hän hoiti 4. komppanian vääpelin tehtäviä 10. lokakuuta 1917 – 11. helmikuuta 1918.


title: Allan Clayhills

text: Clayhills saapui Suomeen (Vaasaan) jääkärien pääjoukon mukana jääkäriyliluutnantiksi ylennettynä 25. helmikuuta 1918. Hänet komennettiin 5. jääkäripataljoonan 1. komppanian päälliköksi, 24. maaliskuuta hänet siirrettiin komppaniansa kera 10. jääkäripataljoonaan, jossa hänen komppaniansa sai järjestysnumeron 3. Clayhills johdatti komppaniansa Suomen sisällissodassa sotatoimiin Tampereelle jossa komppania toimi osana piiritysjoukkoja sekä Viipurin valloitukseen.


title: Allan Clayhills

text: Hän palveli Päämajassa 7. kesäkuuta alkaen ja myöhemmin Yleisesikunnan järjestelyosaston päällikkönä, 23. lokakuuta 1918 hänet siirrettiin Suomen senaatin sota-asiaintoimituskunnan H2:n päälliköksi. Hänet siirrettiin 2. huhtikuuta 1919 Porin rykmenttiin komentajan vt. apulaiseksi. 2. pataljoonan komentajaksi hänet nimitettiin 20. toukokuuta 1920. Rykmentin talouspäällikön tehtävät hän otti vastaan 23. syyskuuta 1921 ja 20. helmikuuta 1925 hän palasi takaisin 2. pataljoonan komentajaksi. Puolustusvoimista hän erosi 22. huhtikuuta 1925. Hän toimi sen jälkeen maanviljelijänä omistamallaan tilalla Ruissalossa, mutta hänet kutsuttiin takaisin palvelukseen 2. joulukuuta 1926 ja hänet määrättiin 1. kenttätykistörykmentin talouspäälliköksi, josta tehtävästä Clayhills siirrettiin 14. helmikuuta 1938 3. divisioonan intendentiksi.


title: Allan Clayhills

text: Hän toimi talvisodassa ja välirauhan aikana 4. armeijakunnan intendenttinä. Jatkosotaan hän osallistui ensin 7. armeijakunnan huoltopäällikkönä, josta hänet siirrettiin vuonna 1943 päämajan ylitarkastajan esikuntaan, jossa hänet määrättiin päämajoitusmestarin käyttöön. Vuonna 1944 hänet siirrettiin päämajan huollon yhteysosaston päälliköksi ja sotasaaliin luovutusosaston päälliköksi.


title: Allan Clayhills

text: Sotien jälkeen hän hoiti Puolustusvoimain pääesikunnassa sotasaaliin luovutusasiat sen lakkauttamiseen saakka. Tämä toimi oli ns. palkkiotoimi ja sitä kesti vuoteen 1946 saakka. Sen jälkeen hän siirtyi osastopäälliköksi Oy Mankala Ab:lle, josta hän siirtyi vuonna 1950 Vesijohtoliike Huberin Turun osaston palvelukseen. Tässä tehtävässä hän toimi aina kuolemaansa saakka. Hänet on haudattu Turkuun.


title: Allan Clayhills

text: Hän toimi 1. divisioonan kunniatuomioistuimen jäsenenä vuosina 1924, 1928 ja 1934.


title: Abdelkader Hachlaf

text: Abdelkader Hachlaf (, s. 3. elokuuta 1978) on marokkolainen este-, maasto- ja keskimatkojen juoksija.


title: Abdelkader Hachlaf

text: Hachlaf voitti 2001 Välimeren kisoissa 1 500 metrin juoksun ja sijoittui samana vuonna matkan kahdeksanneksi Edmontonin MM-kisoissa ajalla 3.36,54. Seuraavana vuonna hän voitti pronssia Afrikan-mestaruuskisoissa ja juoksi vuoden lopussa GP-finaalissa kuudenneksi ajalla 3.34,46. Vuonna 2003 Hachlaf voitti MM-pronssia Birminghamin sisäratojen MM-kisoissa 1 500 metrin juoksussa. Myöhemmin samana vuonna hän sijoittui kuudenneksitoista Lausannen maastojuoksun MM-kisoissa lyhyellä matkalla ja kolmanneksitoista Pariisin MM-kisoissa 3 000 metrin estejuoksussa ajalla 8.35,17. Kauden lopussa hän oli 1 500 metrillä yhdestoista. Hachlaf kärähti keväällä 2004 dopingista ja oli kilpailukiellossa 26. huhtikuuta 2004 – 25. huhtikuuta 2006.


title: Abdelkader Hachlaf

text: Haclaf voitti kilpailukieltonsa päättymisen jälkeen 2006 hopeaa Afrikan-mestaruuskisoissa estejuoksussa ajalla 8.33,52. Myöhemmin hän juoksi esteissä kahdeksanneksi ajalla 8.28,80. Seuraavana vuonna hän oli Osakan MM-kisoissa yhdeksäs ajalla 8.24,18. Vuonna 2008 Hachlaf karsiutui Valencian sisäratojen MM-kisoissa 1 500 metrin alkuerissä ja sijoittui Pekingin olympialaisissa 3 000 metrin esteiden 15:nneksi. Daegun MM-kisoissa 2011 hän karsiutui 3 000 metrin esteiden alkuerissä.


title: Kaljukkaat

text: Kaljukkaat, aikaisemmalta nimeltään kalliotimalit (Eupetidae) on afrikkalainen pienikokoisten varpuslintujen heimo. Kaljukkaat elävät Keski- ja Länsi-Afrikan trooppisissa sademetsissä. BirdLife Suomen luokituksen mukaan kaljukkaiden heimoon kuuluu kolme sukua ja neljä lajia. Lajit ovat keltapääkaljukas ("Picathartes gymnocephalus"), punapääkaljukas ("Picathartes oreas"), huilujuoksija ("Eupetes macrocerus") ja kivikkokipittäjä ("Chaetops frenatus"). Toisinaan kaljukaat katsotaan heimoksi (Picathartidae) ja huilujuoksija ja kivikkokipittäjä omiksi heimoikseen Eupetidae ja Chaetopidae.


title: Kaljukkaat

text: Kaljukkaiden suvun ("Picathartes") päässä ei ole höyheniä, vaan kirkkaan väristä ihoa. Ne ovat keskikokoisia, hoikkia lintuja, joilla on vankka, varismainen nokka sekä pitkä kaula, pyrstö ja jalat. Siivet ovat lyhyet ja pyöreäpäiset. Jalat ovat voimakkaat, ja lintu lentää harvoin. Se liikkuu pikemmin hyppien kuin kävellen. Kaljukkaat syövät selkärangattomia, kuten hyönteisiä ja nilviäisiä, sekä sammakkoeläimiä ja liskoja. Ne elävät tiheillä, kivisillä metsäalueilla, joissa on isoja, sammalpeitteisiä kivenlohkareita, kalliojyrkänteitä ja luolia. Ne pesivät pienissä ryhmissä ja rakentavat mudasta kupolimaisen pesän, joka on kiinnitetty luola- tai jyrkänneseudun kallioon. Pesään munitaan yksi tai kaksi munaa sadekauden aikaan. Kaljukkaat ovat paikkalintuja.


title: Jessica Bird

text: Jessica Rowley Pell Bird Blakemore on yhdysvaltalainen kirjailija. Nimellä Jessica Bird hän kirjoittaa nykyaikaan sijoittuvia romanttisia tarinoita ja nimellä J. R. Ward rakkaustarinoita paranormaaliin Mustan tikarin veljeskunta -sarjaan () sekä Langenneet enkelit -sarjaan.


title: Jessica Bird

text: Jessica syntyi vuonna 1969 Massachusettsin osavaltiossa Yhdysvalloissa. Hän opiskeli Smith Collegessa historiaa ja taidehistoriaa ja suoritti tutkinnon kummastakin aineesta. Hänellä on myös oikeustieteen tutkinto Albany Law Schoolista. Sieltä valmistuttuaan hän työskenteli vuosia johtotehtävissä terveydenhuoltoalalla.


title: Jessica Bird

text: Jessica on kirjoittanut lapsesta saakka, ja ensimmäisen romaanikäsikirjoituksen hän kirjoitti jo teini-ikäisenä. Kuitenkin vasta aviomiehensä kannustamana hän päätti tarjota tekstejään julkaistavaksi ja otti yhteyttä kirjallisuusagentteihin ja kustantamoihin. Ensimmäinen romaani "Leaping Hearts" (nimellä Jessica Bird) julkaistiin vuonna 2002. Aluksi hän kirjoitti nykyaikaisia rakkausromaaneja, mutta sitten hän muutti tyyliään paranormaaliin suuntaan ja aloitti Mustan tikarin veljeskunta -sarjan (nimellä J. R. Ward).


title: Jessica Bird

text: Jessica asuu miehensä ja kultaisennoutajansa kanssa Kentuckyn osavaltiossa.


title: Ulvova mylläri

text:
Ulvova mylläri on Arto Paasilinnan kirjoittama, vuonna 1981 julkaistu kirja. Kirja on käännetty useille eri kielille ja siitä on tehty samanniminen elokuva vuonna 1982.
Romaanin pääosassa on ulvova mylläri Gunnar Huttunen, joka käyttäytyy joskus oudosti, mutta on myös hyväsydäminen, uurastava ja rehellinen mies. Joskus hän pitää kyläläisiä hereillä koko yön ulvomalla saaden kylän kaikki koirat ulvomaan hänen kanssaan. Lopulta kyläläiset päättävät, että mylläri on saatava mielisairaalaan. Pian Huttunen kuitenkin karkaa tervejärkisen huonetoverinsa avulla. Mylläri pakenee kotinsa läheistöllä olevaan metsään, jossa kylän nimismies ja kyläläiset vainoavat häntä. Kerhoneuvoja Sanelma auttaa Gunnaria, sillä on rakastunut tähän. Lopulta Gunnar kuitenkin jää kiinni ja lähetetään uudestaan mielisairaalaan. Häntä saattavalla poliisi Portimolla ei kuitenkaan halua viedä mielestään tervettä Huttusta uudestaan sairaalaan. Niinpä he kumpikin pakenevat, eikä heistä sen jälkeen kuulla.


title: Peter Motzfeldt

text: Peter Motzfeldt (3. elokuuta 1777 Orkdal, Norja – 1. huhtikuuta 1854 Kristiania, Norja) oli norjalainen kapteeni, Eidsvollin kansalliskokouksen osanottaja ja poliitikko. Hän oli kansalliskokousedustaja Frederik Motzfeldtin serkku.


title: Peter Motzfeldt

text: Motzfeldt opiskeli Kööpenhaminan tykistöakatemiassa. Opiskeluaikanaan hän oli omaksunut valistus- ja vallankumousajan älyllisiä vaikutteita. Napoleonin sotien yhteydessä, Tanska-Norjan liityttyä Napoleoniin, Motzfeld oli sijoitettuna Tanskan Länsi-Intiassa, Saint Thomasin saarella, missä brittijoukot pidättivät hänet vallattuaan saaret 1807. Hän vietti kaksi vuotta Englannissa sotavankeudessa vuodesta 1807. Vuonna 1809 hän saapui Bergeniin, jossa hän lyöttäytyi nopeasti poliittisiin ja kirjallisiin piireihin. Hänen lähintä ystäväpiiriään olivat muun muassa tuomari Wilhelm Frimann Koren Christie ja Jonas Rein, joiden kanssa he muotoilivat käsityksensä maan tilanteesta keväällä 1814.


title: Peter Motzfeldt

text: Eidsvollin kansalliskokouksessa hän edusti tykistöä, mutta hän oli myös valittu ensimmäiseksi Bergenin edustajaksi muutoinkin. Motzfeldt osallistui aktiivisesti perustuslakikomitean työhön. Kokouksessa hän vastusti kaksikamarista parlamenttia. Häntä kehitti luultavasti myös ajatuksen siitä, että "Lagting"in tuli istua yhdessä Korkeimman oikeuden kanssa Valtakunnanoikeuden istunnoissa. Vaikka hän profiloitui itsenäisyyspuolueen johtavana hahmona, häntä kunnioitettiin myös oppositiossa.


title: Peter Motzfeldt

text: Syksyllä 1814 Motzfeldt valittiin Stortingiin, minkä jälkeen hänestä tuli itsenäisyyspuolueen tärkein edustaja kreivi Herman Wedel-Jarlsbergin kokoomushallitukseen. Virkamiehenä hän pyrki tekemään selkeän eron Ruotsiin maiden unionista huolimatta, minkä vuoksi hän joutui kuninkaan epäsuosioon. Vuonna 1839 hän erosi ministerinvirasta ja vetäytyi valtakunnanpolitiikasta. Hänet on haudattu "Vår Frelsers"-hautausmaalle Oslossa.


title: Suloinen myrkynkeittäjä

text: Suloinen myrkynkeittäjä voi tarkoittaa ainakin seuraavia:


title: S/S Wappu

text: S/S Wappu oli vuonna 1930 rakennettu 79,2-metrinen höyrylaiva. Laiva rakennettiin Goole Ships Building & Repairing Co:n telakalla Goolessa, Britanniassa. Wappu romutettiin vuonna 1964. Aluksen jääluokitus oli II ja rakennusmateriaali teräs.


title: S/S Wappu

text: Vuonna 1930 alus valmistui brittiläiseltä Goole Ships Building & Repairing Co:n telakalta ja sai nimen "Gower". Vuonna 1934 O/Y Wappu osti aluksen ja rekisteröi sen Suomen lipun alle nimellä "Vappu". Seuraavana vuonna alus sai nimen "Wappu". Vuonna 1942 FÅA osti aluksen omistajan ja Wapun siinä samassa.


title: S/S Wappu

text: Suomen katkaistua diplomaattisuhteet Saksaan 2. syyskuuta 1944, Wappu oli Saksassa ja sen miehistö joutui saksalaisviranomaisten internoimaksi. Saksalaiset takavarikoivat Wapun ja antoivat sille nimen "Leuchtenburg". Aluksen miehistö kuljetettiin lopulta Stutthofin keskitysleirille.


title: S/S Wappu

text: Myöhemmin alus siirtyi englantilaiseen omistukseen. Suomeen ja FÅA:n omistukseen alus palasi vuonna 1946. Samalla nimi "Wappu" palautettiin. Vuonna 1964 laiva romutettiin.


title: Lara Adrian

text:
Lara Adrian (s. 1966) on yhdysvaltalainen kirjailija. Hän kirjoittaa romanttisia tarinoita vampyyrien maailmasta paranormaalissa Midnight Breed-sarjassaan.
Adrian asuu aviomiehensä kanssa Uudessa-Englannissa.Sarjaan kuuluu lisäksi:


title: Carter Family

text: The Carter Family oli countrymusiikkia esittävä lauluyhtye, joka esiintyi ja levytti vuosina 1927–1956. Carter Family oli ensimmäinen ryhmä laulajia, josta tuli countrytähtiä. Yhtyeellä onkin ollut merkittävä vaikutus bluegrassin, countryn, Gospelin, sekä pop- ja rockmusiikin kehitykseen.


title: Carter Family

text: Alkuperäiseen Carter Familyyn kuului Alvin Pleasant Delayney Carter, joka paremmin tunnetaan nimikirjaimistaan "A.P.", hänen vaimonsa Sara Dougherty Carter, sekä A.P.:n käly Maybelle Addington Carter. Kaikki kolme jäsentä syntyivät ja kasvoivat lounaisessa Virginiassa, jossa he saivat vaikutteita gospelmusiikista. Maybelle Carterin omaleimaisesta ja innovatiivisesta kitaran soitosta tuli ryhmän tunnusmerkki.


title: Carter Family

text: The Carter Family -yhtye sai alkunsa 31. elokuuta 1927, kun A.P taivutteli Saran ja Maybellen lähtemään matkalla Bristoliin Tennesseehen tapaamaan levytuottaja Ralph Peeria. Peer etsi uusia lahjakkuuksia vielä silloin suhteellisen kehittymättömään levytuotantoon. Syksyllä 1927 Victor levy-yhtiö julkaisi levyn, jossa yhtye esittää kappaleet "Wandering Boy" ja "Poor Orphan Child". Vuonna 1928 julkaistiin vieläkin suositumpi levy, joka sisälsi kappaleet "The Storms Are on the Ocean" ja "Single Girl, Married Girl".


title: Carter Family

text:
27. toukokuuta 1927 The Carter Family matkusti New Jerseyn Camdeniin, missä nauhoitettiin useita yhtyeen tunnetuimpia kappaleita. Muun muassa:Yhtye ei saanut palkkiota näistä nauhoituksista, heille ainoastaan luvattiin pieni osa levyjen myyntituloista.
Vuoden 1929 nauhoituksissa levytettiin seuraavat kappaleet:Vuoden 1930 loppuun mennessä The Carter Family oli myynyt yli 300 000 levyä Yhdysvalloissa.


title: Carter Family

text: Ymmärrettyään, että jokainen taltioitu kappale johon on hankittu tekijänoikeudet olisi rahanlähde, A.P. Carter matkusti ympäri lounaista Virginiaa etsien uusia lauluja. 1930-luvun alussa A.P. ystävystyi Lesley "Esley" Riddlen kanssa. Tämä tummaihoinen kitaristi Tennesseestä auttoi A.P. Carteria laulujen etsimisessä ja samalla hänen kitaran soittonsa vaikutti Carter Familyn tyyliin. Erityisesti Maybelle sai vaikutteita Riddlen musisoinnista.


title: Carter Family

text: Talvella 1938–1939 Carter Family matkusti Teksasiin, jossa he liittyivät XERA-radioaseman ohjelmistoon. Yhtyeen siirryttyä San Antonioon, jossa radio-ohjelman jaksot nauhoitettiin etukäteen, Maybellen tytär June Carter liittyi mukaan yhtyeeseen.


title: Carter Family

text: Vuoteen 1943 mennessä Saran ja A.P.:n avioliitto päättyi, ja Sara muutti Kaliforniaan A.P.:n serkun aviopuolisoksi. The Carter Family hajaantui, vaikkakin Maybelle jatkoi esiintymistä kolmen tyttärensä Anitan, Junen ja Helenin kanssa käyttäen nimeä "Mother Maybelle and the Carter Sisters" 1960-luvulle asti. 1950-luvulla A.P., Sara ja heidän lapsensa Joe ja Janette nauhoittivat jotakin materiaalia, ja 1960-luvulla Maybelle ja Sara palasivat yhteen ja esiintyivät läpi vuosikymmenen Yhdysvaltojen Folk-villityksen suojassa.


title: Mongolien hyökkäykset Japaniin

text:
Mongolien hyökkäykset Japaniin () suoritettiin Kublai-kaanin käskystä vuosina 1274 ja 1281. Kummallakin yrityksellä Aran-kaanin johtamat joukot hyökkäsivät Japaniin saadakseen kultaa. Molemmilla kerroilla samurait tekivät kiivasta vastarintaa ja taifuuni tuhosi laivastot.
Kublai-kaanin aikana valtakunta ulottui Kiinasta Itä-Eurooppaan. Hän antoi tärkeimmälle kenraalilleen Aran-kaanille tehtäväksi Japanin valtauksen.


title: Mongolien hyökkäykset Japaniin

text: Kublai-kaani alkoi kiinalaisia alamaisiaan hyväksi käyttäen kokoamaan laivastoa Japanin valtaukseen. Hän halusi suurimman laivaston, minkä maa päällään on kantanut. Meriarkeologi Kenzo Hayashida, joka löysi jälkimmäisen laivaston jäännökset Takashiman rannikolta, on esittänyt, että pääsyy epäonnistumiseen oli se, että Kublai määräsi massiivisen laivaston tehtäväksi vain vuodessa, vaikka siihen olisi pitänyt käyttää 2-5 vuotta. Sen vuoksi valloitusyritykseen lainattiin kiinalaisilta suuri määrä merenkulkuun sopimattomia jokilaivoja, jotka ilmeisesti kaatuivat helposti myrskyssä.


title: Mongolien hyökkäykset Japaniin

text: Toukokuussa vuotta myöhemmin Kublai-kaanin sekalainen ja huonosti varusteltu laivasto oli lähtövalmiudessa. Sen lähtöä juhlittiin Mongoliassa, ja kaikki pitivät hyökkäyksen onnistumista varmana.


title: Mongolien hyökkäykset Japaniin

text: Laivaston saavuttua Japanin rannikolle rantavartiosto teki hälytyksen mongoleiden hyökkäyksestä ja maassa rukoiltiin jumalia pelossa ja epätoivossa. Samurai-soturit valmistautuivat taisteluun mongolien valtavaa armeijaa vastaan. Mongoleilla oli kiinalaisten keksimää ruutia hallussaan, ja he linkosivat ruudilla vuorattuja ja palamaan sytytettyjä kuulia Japania kohti. Ensimmäinen maihinnousuaalto tunkeutui Japaniin, mutta samurait puolustivat sisukkaasti maataan ja löivät enimmäkseen korealaisista ja kiinalaista koostuneen huonosti koulutetun maihinnousuarmeijan. Mongolit vetäytyivät laivoihin suunnittelemaan uutta maihinnousua. Taifuuni lähestyi Japanin rannikkovesiä, eikä meritaistelun johtamisessa taitamaton Aran-kaani osannut valmistautua tällaiseen koetukseen. Suurimmaksi osaksi jokilaivoista koostunut mongolien laivasto tuhoutui lähes kokonaan taifuunissa.


title: Mongolien hyökkäykset Japaniin

text: Mongolien armeija koostui ensimmäisellä kerralla noin 900 laivasta ja 40 000 miehestä. Toisella kerralla valloitusyritykseen osallistui 4 900 laivaa ja 170 000 sotilasta. Japanilaisilla oli noin 40 000 "samuraita".


title: Mongolien hyökkäykset Japaniin

text: Japanin valloituksen epäonnistuminen johti siihen, että kaanin piti pudottaa valuutan arvoa. Tämä taas johti inflaatioon. Kublai joutui nostamaan veroja, mikä johti kasvavaan vastakkainasetteluun verovapaiden mongolien ja kiinalaisten välillä. Toisaalta epäonnistuminen rikkoi myytin mongolien voittamattomuudesta. Kublai suunnitteli jopa kolmatta yritystä Japanin valtaamiseksi, mutta ehti kuolla ennen sen toteutusta.


title: Toivo Lahti

text: Toivo Ilmari Lahti (13. joulukuuta 1905 Parikkala – 31. tammikuuta 1963) oli suomalainen näyttelijä.


title: Toivo Lahti

text: Toivo Lahti aloitti näyttelijäntyönsä 1921 Jyväskylän Työväen Teatterissa ja siirtyi 1926 Mikkelin Työväen Teatteriin. Hän näytteli useissa teattereissa, muun muassa Helsingin Kansanteatteri-Työväenteatterissa, johon hänet kiinnitettiin 1942 ja jossa hän näytteli viimeiset kaksikymmentä vuottaan (myöhemmin Helsingin kaupunginteatteri), sekä Pyynikin kesäteatterissa. Lisäksi Lahdella oli useita elokuvarooleja vuosien 1945–1961 aikana. Lahti kuului myös teatterialan järjestötyön aktiivisiin tekijöihin. Hän oli Suomen Näyttelijäliiton monivuotinen jäsen, samoin oman teatterinsa näyttelijäyhdistyksen monivuotinen puheenjohtaja ja teatterinsa johtokunnan jäsen.


title: Toivo Lahti

text: Hänelle myönnettiin Pro Finlandia -mitali vuonna 1957. Näyttelijä Urho Lahti oli Toivo Lahden veli.


title: Luke Kipkosgei

text: Luke Kipkosgei (s. 27. marraskuuta 1975 Iten, Elgeyo-Marakwetin piirikunta, Kenia) on nandi-heimoon kuuluva kenialainen maasto- ja kestävyysjuoksija.


title: Luke Kipkosgei

text: Kipkosgei juoksi ensimmäisessä 10 000 metrin juoksukilpailussaan 25. marraskuuta 1996 Melbournessa ajan 27.26,12. Kaksi vuotta myöhemmin hän sijoittui toiseksi Moskovan GP-finaalissa 3 000 metrin juoksussa ajalla 7.50,87. Vuoden 1999 GP-finaalissa hän oli 3 000 metrillä kuudes ajalla 7.41,80. Kipkosgei voitti seuraavana vuonna matkan GP-finaalin ja sijoittui 2001 GP-finaalissa kolmanneksi. Vuonna 2002 hän voitti Dublinin maastojuoksun MM-kisoissa lyhyellä matkalla MM-hopeaa. Kauden lopussa hän oli Pariisin GP-finaalissa 3 000 metrillä viides.


title: Luke Kipkosgei

text: Kipkosgei voitti Birminghamin sisäratojen MM-kisoissa 2003 MM-pronssia 3 000 metrin juoksussa. Myöhemmin samana vuonna hän oli matkan seitsemäs. Seuraavana vuonna hän juoksi 3 000 metrillä kymmenenneksi.


title: Greta Peck

text: Greta Peck (Greta Konen, alk. Eine Matilda Kukkonen; 25. tammikuuta 1911 Helsinki – 19. tammikuuta 2008 Beverly Hills, Kalifornia, Yhdysvallat) oli amerikansuomalainen, joka Suomessa tunnettiin erityisesti näyttelijä Gregory Peckin ensimmäisenä puolisona. Greta Peckin ensimmäinen puoliso oli Charles Rice.


title: Greta Peck

text: Kukkosen perhe muutti Yhdysvaltoihin 1913. Greta Peck otti nimen Greta nuorena Yhdysvalloissa, sillä hänen silloinen opettajansa ei osannut lausua tämän oikeaa nimeä, Eine. Hän avioitui Peckin kanssa 1942, ja avioliitto kesti vuoteen 1955. Heillä oli kolme poikaa, Jonathan, Stephen ja Carey. Gretan ja Gregoryn vanhin poika, tv-toimittajana toiminut Jonathan teki itsemurhan vuonna 1975, ollessaan 30-vuotias.


title: Greta Peck

text: Greta Peck toimi uransa eri vaiheissa kampaajana, kiinteistövälittäjänä ja liikealalla sekä harjoitti hyväntekeväisyyttä muun muassa sotaveteraanien hyväksi, mistä hänelle myönnettiin 1967 Suomen Valkoisen Ruusun ritarikunnan ensimmäisen luokan mitali. Hän oli myös Suomalais-amerikkalaisen kauppakamarin kunniajäsen. Suomi College myönsi hänelle 1994 kunniatohtorin arvon. Greta osasi vielä vanhuksenakin puhua suomea, joskaan ei niin hyvin kuin asuessaan Suomessa. Greta yllätti pari kertaa hänestä kirjaa tehneet Erkki ja Ilona Kannon toteamalla lauseita heille selkeällä suomen kielellä.


title: Ulrich Salchow

text: Karl Emil Julius Ulrich Salchow (7. elokuuta 1877 – 19. huhtikuuta 1949) oli alansa varhaisiin merkkinimiin lukeutunut ruotsalainen taitoluistelija.


title: Ulrich Salchow

text: Salchow voitti taitoluistelun maailmanmestaruuden kymmenesti vuosina 1901–1905 ja 1907–1911. Siinä välissä, vuonna 1906, voiton sai saksalainen Gilbert Fuchs. Salchow voitti myös olympiakultaa 1908 sekä taitoluistelun Euroopan-mestaruuden 1898–1900, 1904, 1906–1907, 1909–1910 ja 1913.


title: Ulrich Salchow

text: Salchow toimi Kansainvälisen luisteluliitto ISU:n puheenjohtajana vuosina 1925–1937. Hänen mukaansa on nimetty taitoluisteluhyppy, salchow, jonka hän teki ensimmäisenä vuonna 1909. Kuoltuaan Tukholmassa 71-vuotiaana hän tuli haudatuksi Norra begravningsplatseniin.


title: Ingvar S. Melin

text: Ingvar Selimson Melin (29. kesäkuuta 1932 Pedersören kunta – 10. kesäkuuta 2011 Helsinki) oli suomalainen poliitikko ja virkamies. Melin toimi Miettusen toisen hallituksen puolustusministerinä 30. marraskuuta 1975 – 28. syyskuuta 1976. Hän edusti Ruotsalaista kansanpuoluetta, jonka varapuheenjohtajana hän oli vuosina 1973–1983.


title: Ingvar S. Melin

text: Melin valmistui vuonna 1954 filosofian maisteriksi Helsingin yliopistosta ja vuonna 1963 kauppatieteiden lisensiaatiksi Svenska handelshögskolanista. Jälkimmäisessä hän työskenteli assistenttina ja lehtorina. Hän opiskeli myös ulkomailla, Länsi-Saksassa, Yhdysvalloissa ja Ranskassa. Suomen Työnantajain Keskusliiton kansainvälisten asioiden johtajana Melin oli vuosina 1970–1984 ja Kansainvälisen työjärjestön (ILO) Euroopan aluejohtajana Genevessä vuosina 1984–1986.


title: Ingvar S. Melin

text: Hän oli innokas kansainvälistymisen kannattaja ja kirjoitti EEC-keskustelun aikana toimittaja Sakari Kumpulaisen kanssa pamfletin "Ikkunat auki Eurooppaan". Samoin hän tuki voimakkaasti Suomen liittymistä EU:hun jo vuoden 1991 eduskuntavaalikampanjassaan. Meliniä ei valittu, mutta eduskunta teki päätöksen unioniin hakemisesta.


title: Ingvar S. Melin

text: Melin toimi kansanedustajana vuosina 1966–1972, 1975–1983 ja 1987–1991. Presidentin valitsijamiehenä hän oli vuosina 1968, 1978, 1982 ja 1988. Hän oli myös Helsingin kaupunginvaltuustossa 1965–1984 ja 1993–1996 sekä varajäsenenä 2001–2008.


title: Ingvar S. Melin

text: Melinin vanhemmat olivat lääninrovasti Karl Selim Melin ja opettaja Ruth Alexandra Åkerblom. Päätoimittaja Olav S. Melin on hänen veljensä.


title: Ingvar S. Melin

text: Melin oli naimisissa diplomiekonomi Lenita Airiston kanssa vuosina 1961–1971, ja he esiintyivät paljon yhdessä julkisuudessa. Siten myös avioero sai runsaasti julkisuutta. Hän avioitui yrittäjä Maria Melinin (o.s. Korpikoski) kanssa vuonna 1973. Jälkimmäisestä liitosta on kolme lasta.


title: Ingvar S. Melin

text: Melin löytyi 10. kesäkuuta 2011 sairauskohtaukseen menehtyneenä Eduskuntatalon viidennessä kerroksessa sijaitsevasta RKP:n eduskuntaryhmän ryhmähuoneesta, jossa hän oli ollut lukemassa lehtiä.


title: Ingvar S. Melin

text: Ingvar S. Melinin ja hänen puolisonsa Maria Melinin viimeinen leposija on Kulosaaren hautausmaalla korttelissa 18..


title: David Jenkins

text: David Wilkinson Jenkins (s. 29. kesäkuuta 1936) on yhdysvaltalainen taitoluistelija. Hän oli vuosina 1957–1959 lajinsa miesten maailmanmestari ja voitti kultaa vuoden 1960 talviolympialaisissa Squaw Valleyssä.


title: David Jenkins

text: Jenkinsillä oli takanaan talviolympialaisista pronssimitali (1956) ja maailmanmestaruuskilpailuista kaksi sellaista (1955, 1956). Lisäksi hän voitti Pohjois-Amerikan-mestaruuden (1957) ja Yhdysvaltain-mestaruuden (1957–1960); ensiksi mainitussa hän oli aiemmin voittanut hopeaa (1955) sekä jälkimmäisessä kaksi hopeaa (1954–1955) ja pronssin (1956).


title: David Jenkins

text: Jenkinsin vanhempi veli on taitoluistelija Hayes Alan Jenkins. Molemmat veljekset syntyivät Akronissa, Ohiossa.


title: George Habash

text: George Habash (; 2. elokuuta 1926 Lydda, Palestiinan brittiläinen mandaatti – 26. tammikuuta 2008 Amman, Jordania) oli Palestiinan vapautuksen kansanrintaman (PFLP) perustaja ja johtaja. Hänet tunnettiin myös nimellä al-Hakim, الحكيم, "tohtori."


title: George Habash

text: Habash syntyi Lodissa kreikkalais-ortodoksiseen kristittyyn kauppiasperheeseen. Hän lähti opiskelemaan lääketiedettä. Israelin armeija valtasi kaupungin heinäkuussa 1948 Israelin itsenäisyyssodan aikana ja Lyddan noin 10 000 asukasta marssitettiin ns. Lyddan kuolemanmarssilla kaupungista arabien puolelle.


title: George Habash

text: Habash opiskeli American University of Beirutissa, jossa hän tapasi Wadie Haddadin. Valmistuttuaan luokkansa priimuksena hän työskenteli pakolaisleireillä Jordaniassa ja perusti Haddadin kanssa klinikan Ammaniin. Hänestä tuli nasserismin innoittaman Arabinationalistisen liikkeen perustajajäsen 1951. Habashia syytettiin osallisuudesta vuoden 1957 vallankaappauseritykseen ja hänet tuomittiin poissaolevana. Seuraavana vuonna hän pakeni Syyriaan (silloin osa Yhdistynyttä arabitasavaltaa), mutta hän joutui palaamaan Libanoniin 1961 Arabitasavallan hajotessa.


title: George Habash

text: Kuuden päivän sodan jälkeen pettymys Nasseriin kasvoi ja Habash muutti Arabinationalistisen liikkeen radikaaliksi Palestiinan vapautuksen kansanrintamaksi. PFLP julistautui marxilais-leniniläiseksi 1969. Sillä on aina ollut ehdoton linja Israelia vastaan ja sen tavoitteena on sen hävittäminen sotilaalliseen kamppailun keinoin. PFLP sai maineen kaikkein radikaaleimpana palestiinalaisten järjestöistä. Tavoitteena oli pitää israelilaiset jatkuvan, paitsi sotilaallisen, myös psykologisen paineen alla. Se oli myös usein huonoissa väleissä maltillisempien PLO:n jäsenjärjestöjen, kuten Jasser Arafatin Fatahin kanssa.


title: George Habash

text: Mm. lentokonekaappauksen Jordaniaan 1970 saivat Jordaniassa aikaan vastareaktio, joka tunnetaan nimellä "musta syyskuu", joka oli tuhota PLO:n. PFLP arvosteltiin ankarasti ja se vähensi väkivaltaa ja sanoutui 1970 irti kansainvälisestä terrorismista, mutta toisaalta Wadie Haddadin johtama PFLP-EO jatkoi kaappauksia myös ulkomailla, eikä PFLP estellyt sitä.


title: George Habash

text: Mustan syyskuun jälkeen fedayeen siirtyi Libanoniin. Habashin terveys heikentyi 1972 ja hän menetti valtaa järjestöissä. Palestiinalaisten kansallisneuvosto hyväksyi 1974 päätöksen, jota PFLP piti askeleena kohti kahden valtion ratkaisun hyväksymistä ja Habash sanoutui irto PLO:sta ja liittyi Irakin tukemiin rejektionisteihin. PFLP liittyi takaisin vasta PLO:n tuomittua Anwar Sadatin rauhanhankkeen Israelin kanssa. PFLP kärsi suuria tappioita Libanonin sisällissodassa taisteluissa kristittyjä falangisteja ja Syyrian armeijaa vastaan. Myöhemmin sen välit Syyriaan kuitenkin paranivat ja Habash muutti asumaan Damaskokseen.


title: George Habash

text: Oslon rauhansopimuksen myötä Habash ja PFLP sanoutuivat kokonaan irto PLO:sta ja Arafatista. Ryhmä perusti Damaskokseen keskuksen ja liittoutui ensi kertaa PLO:ta vastustavien islamistiryhmien kanssa. Habash kieltäytyi ikinä palaamasta palestiinalaisalueille, koska se olisi merkinnyt Oslon sopimuksen legimiteetin tunnustamista. Hän muutti takaisin Ammaniin 1992.


title: Alain Giletti

text: Alain Giletti (s. 9. marraskuuta 1939) on ranskalainen taitoluistelija. Hän ylsi maailmanmestaruuteen kerran (1960) ja Euroopan-mestaruuteen viidesti (1955–1957, 1960–1961).


title: Alain Giletti

text: Giletti sai MM-kilpailuissa myös kaksi pronssia (1954, 1958) ja EM-kilpailuissa neljä hopeaa (1953–1954, 1958–1959). Hän osallistui talviolympialaisiin vuosina 1952, 1956 ja 1960; kahdella viimeisellä kerralla hän jäi juuri mitalien ulkopuolelle, neljännelle sijalle.


title: S/S Bore VI

text: S/S Bore VI oli vuonna 1919 Malmössa, Ruotsissa rakennettu 74,64-metrinen höyrylaiva. Kuollutta painoa Bore VI:lla oli vuosina 1935–1953 2 160 tonnia. Alus oli rakennettu teräksestä.


title: S/S Bore VI

text: Alus valmistui malmölaiselta telakalta vuonna 1919. Suomalainen Ångfartygs Aktiebolaget Bore osti aluksen vuonna 1929 ja rekisteröi sen Suomen lipun alle nimellä "Bore VI".


title: S/S Bore VI

text: Suomen katkaistua diplomaattisuhteet Saksaan 2. syyskuuta 1944 Bore VI oli parhaillaan Saksassa ja sen miehistö joutui saksalaisviranomaisten internoimaksi. Aluksen miehistö kuljetettiin lopulta Stutthofin keskitysleirille.


title: Crashday

text: Crashday on Moonbyte Studion sekä Replay Studion yhteiskehittämä ja Atarin julkaisema ajopeli. Peli julkaistiin vuonna 2006.


title: Crashday

text: Peli yhdistää erillaisten kilpajopelien eri tyylejä. Saatavilla on useita eri pelimuotoja, kuten Destruction Derby, capture the flag ja stuntkilpailu. Autoihin voi päivittää aseita, joilla voi hyökätä muita kilpailijoita vastaan kilpailussa sekä areenalla. Stunt-kisoissa pelaaja ajaa sitä varten suunnitellulla radalla saadakseen eniten pisteitä. Hold the flag muodossa on lippu, joka pitää viedä useiden satunnaisesti valittujen tarkistuspisteiden kautta. Lipun voi varastaa toiselta pelaajalta.


title: Lot (joki)

text:
Lot [] on 481 kilometrin pituinen Garonnen sivujoki Ranskassa. Se alkaa Sevenneiltä ja laskee Garonneen, joka laskee Atlantiin Biskajanlahteen.
Lotin sivujokia ovat muun muassa Truyère, Bramont, Célé, Lémance ja Lède. Joki on antanut nimensä Ranskan 46. departementille. Lotin ja sen eräiden sivujokien varrella esiintyy tavallista enemmän (vedenalaisia) luolia.


title: Marianne Dahlmo

text: Marianne Dahlmo (s. 1. toukokuuta 1965) on entinen norjalainen maastohiihtäjä, kolminkertainen viestin arvokisamitalisti.


title: Marianne Dahlmo

text: Dahlmo hiihti avausosuuden Norjan viestijoukkueessa, joka saavutti Neuvostoliiton jälkeen hopeaa Oberstdorfin MM-kilpailuissa 1987. Seuraavana vuonna hän hiihti ankkuriosuuden Calgaryn olympiaviestissä, jossa Norja sijoittui toiseksi yli puolitoista minuuttia Neuvostoliitolle hävinneenä. Lahden MM-kisoissa 1989 Dahlmo toi Norjan maaliin kolmantena Suomen ja Neuvostoliiton jälkeen.


title: Marianne Dahlmo

text: Dahlmon paras henkilökohtainen arvokisasijoitus oli viides tila Oberstdorfin 1987 MM-kisojen 10 kilometrillä ja Val di Fiemmen 1991 kisojen 5 kilometrillä. Maailmancupissa hän voitti neljä osakilpailua, oli kolme kertaa toinen ja viidesti kolmas.


title: Herman Wedel-Jarlsberg

text: Johan Caspar Herman Wedel-Jarlsberg (21. syyskuuta 1779 Montpellier, Ranska – 27. elokuuta 1840 Wiesbaden, Saksa) oli norjalainen kreivi, poliitikko ja valtiomies.


title: Herman Wedel-Jarlsberg

text: Wedel-Jarlsbergin suku on alun perin saksalaista, joka 1683 liittyi norjalaiseen Jarlsbergin aatelissukuun. Suvulle annettiin 1684 kreivillinen status Tanska-Norjassa. Herman syntyi Fredrik Anton Wedel-Jarlsbergin ja norjalaisen aatelisnaisen Katharina Stormin esikoiseksi. Isä oli Tanskan lähettiläänä Napolissa, Haagissa, Lontoossa ja Wienissä. Herman varttui pääosin ulkomailla, eikä norjan kieli ollut hänelle ensimmäinen kieli. Isä oli sairaalloinen ja ankara, kun taas äiti oli liberaalimpi ja lapsille läheisempi.


title: Herman Wedel-Jarlsberg

text: Vuonna 1797 perheen äiti muutti Tanskaan, ja pojat Herman ja Ferdinant muuttivat äitinsä luokse kaksi vuotta myöhemmin. Poikien suojelijana oli talousministeri, kreivi Schimmelmann. Hermanista tuli Schimmelmannin sihteeri, ja hän aloitti lakiopinnot 1799. Hän suoritti lakitutkinnon 1801, ja vuonna 1803 hänet nimitettiin asessoriksi valtion talousosastolle.


title: Herman Wedel-Jarlsberg

text: Vuonna 1806 hänet nimitettiin Buskerudin läänin hallintoon. Hän avioitui Peder Ankerin tyttären Karen Ankerin kanssa. Avioliiton kautta hän sai haltuunsa tärkeitä sahalaitos- ja metalliteollisuusetuoikeuksia, minkä johdosta hänestä tuli liikemiesylimistön tärkeimpiä hahmoja. Hänet nimitettiin myös hallituskomission jäseneksi, mistä tehtävästä hän vetäytyi 1813 ennakoiden tulevaa valtiollista kehitystä saadakseen toimintavapautta. Jo vuodesta 1809 hänen henkilökohtaisena tavoitteenaan olivat hyvät suhteet Englantin, Tanskan kanssa tai ilman.


title: Herman Wedel-Jarlsberg

text: Eidsvollin kansalliskokouksessa 1814 Wedel-Jarlsberg kannatti perustuslain sopeuttamista Ruotsi-unionia silmällä pitäen. Hän halusi perustuslain myös varmistavan vahvan hallitusvallan ja vastusti yksinvaltiutta. Stortingin osalta hän puolusti kaksikamarista systeemiä vahvalla ylähuoneella. Hän vastusti perustuslain "juutalaisparagrafia". Hän ei ollut kovin aktiivinen puhuja, mutta osallistui erityisesti talousväittelyihin.


title: Herman Wedel-Jarlsberg

text: Syksyllä 1814 häet valittiin Stortingiin, missä hänen tehtäväkseen määrättiin uuden Norjan hallituksen muodostaminen. Myöhemmin hän toimi tärkeissä tehtävissä talousministerinä ja hallituksen johtavana ministerinä Kristianiassa. Vuonna 1822 hänet asetettiin valtakunnanoikeuteen, koska hän oli ottanut lainaa valtiolle "Gebrüder Benecke" -pankista Berliinistä. Hänet vapautettiin syytteistä, mutta joutui kuitenkin joksikin aikaa kuninkaan epäsuosioon. Tapahtuman jälkeen hän vetäytyi tiluksilleen. Vuonna 1824 hän peri Bærumin, Fossumin, Maridalenin, Hakadalin ja Mossin tehtaat apeltaan Peder Ankerilta. Vuonna 1836 hänet nimitettiin Norjan valtionhoitajaksi, missä tehtävässä hän edusti kuningasta maassa ja toimi tehtävässä aina kuolemaansa saakka. Hän kuoli virkamatkalla Saksassa.


title: S/S Harriet

text: S/S Harriet oli vuonna 1878 West Hartlepoolissa, Britanniassa rakennettu 81,2-metrinen höyrylaiva. Kuollutta painoa Harrietilla oli vuosina 1940–1957 2 270 tonnia. Alus oli rakennettu raudasta.


title: S/S Harriet

text: Vuonna 1878 alus valmistui brittiläiseltä telakalta. Vuonna 1940 Laiva Oy Ellen — Rederi Ab Ellen osti aluksen ja rekisteröi sen Suomen lipun alle nimellä "Ellen". Kotisatamaksi tuli Rauma.


title: S/S Harriet

text: Suomen katkaistua diplomaattisuhteet Saksaan 2. syyskuuta 1944, Ellen oli Saksassa ja sen miehistö joutui saksalaisviranomaisten internoimaksi. Aluksen miehistö kuljetettiin lopulta Stutthofin keskitysleirille.


title: S/S Harriet

text: Vuonna 1955 Danfin Shipping osti laivan ja antoi sille nimen "Harriet". Kotisatamaksi tuli Helsinki.


title: Komentaja Mozar

text: Komentaja Mozar () on Mirage Studios -kustantamon sarjakuvissa esiintyvä Turtlesien vihollinen. Kevin Eastmanin ja Peter Lairdin luoma hahmo esiintyi ensimmäisen kerran vuonna 1985 "Fugitoid" -sarjakuvalehden ensimmäisessä numerossa. Komentaja Mozar on Triceratonin tasavallan sotaväen komentajana.


title: Komentaja Mozar

text: Komentaja Mozar esiintyi ensi kerran sarjakuvissa vuonna 1985 Miragen kustantamassa sarjakuvassa, jossa hän johtaa joukkoaan tavoitteenaan kaapata Fugitoidi Triceratonin tasavallan johtajan Zanramonin käskystä, saatuaan sitä ennen selville vihollisplaneetan liittotasavallan Kenraali Blanquen apulaiselta Lonaelta Fugitoidin hallussa pitämästä kaavasta. He paikantavat Fugitoidin Hoonnibi-planeetalta, jossa Fugitoidi pakenee Kenraali Blanquen joukkoja. Hän piiloutuu yhdessä Turtlesien kanssa Peblak-kylän Jockey baariin, jonne Mozar hyökkää joukkoineen hetkeä myöhemmin. He eivät kuitenkaan onnistu heti kaappaamaan Fugitoidia, joka karkaa Turtlesien kanssa pakomatkalle. Mozar kuitenki löytää Turtlesit ja Fugitoidin karkumatkallaan ja ampuu alas heidän pienen aluksensa, kaappaen samalla Fugitoidin mukaansa. Mozar matkaa kohti alustaan Fugitoidi mukanaan tarkoituksenaan palata takaisin Triceratoniin. Turtlesit onnistuvat vahingossa pienen kamppailun jälkeen löytämään tiensä aluksen sisälle luullen sitä bunkkeriksi. Muutamia minuutteja myöhemmin aluksessa, Mozar kohtelee Fugitoidia kunnioittavasti ja puhuttelee häntä oikealla nimellä, professori Honeycuttiksi ja suostuttelee häntä rakennuttamaan siirtolaitteen Triceratonin tasavallan hyväksi. Tarina jatkui kuudennessa numerossa, jossa Mozar esiintyi lehden alussa tuodessaan fugitoidin Zanramonin luokse.


title: Komentaja Mozar

text: Komentaja Mozar esiintyi ensi kerran animaatiossa vuoden 2003 Teini-ikäiset mutanttininjakilpikonnat- animaatiossa, jossa hänen ääninäyttelijänään toimi Dan Green. Mozar toimi kuten alkuperäisessä sarjakuvassa Triceratonin tasavallan sotaväen komentajana, ja hänen kollegansa on Kenraali Blanque, joka puolestaan johtaa Hoonnibian sotaväkeä. Animaatiossa hänen ulkonäköään muokattiin hieman sarjakuvaan nähden. Mozarin vasen käsi oli mekaaninen kyynärpäästä alaspäin, sekä hänen vasemman silmän päällä oli musta silmälappu.


title: Komentaja Mozar

text:
Mozar on omistautunut komentaja, joka toimii Triceratonien johtajan Zanramonin oikean käden miehenä. Hän johti tehtävää, jossa oli tarkoitus kaapata professori Honeycutt alias Fugitoidi. Tehtävä helpottui huomattavasti Hoonnibia vastaan kaappauksessa, kun Kenraali Blanquen naisapulainen paljasti välitietoja Mozarille Blanquen tietämättä. Mozar onnistui toimittamaan Fugitoidin Zanramonille, mutta joutui myöhemmin lähtemään uudelleen jahtiin, kun Fugitoidi karkasi Turtlesien kanssa Triceratonien gladiaattori areenalta. Jahdin aikana hän joutui joukkoineen taistelemaan myös Kenraali Blanquen joukkoja vastaan, jotka olivat myös jahtaamassa Fugitoidia. Molemmat löytävät Fugitoidin olinpaikan ja yrittävät napata hänet Turtleseilta, mutta Leonardo yrittää ajan kuluksi viivästyttää Mozartia ja Blanqueta pitämällä neuvottelua yllä Fugitoidin luovuttamisesta. Neuvottelun aikana molemmat, sekä Mozar että Blanque suunnittelivat hyökkäävänsä toistensa kimppuun täydellä teholla. Mozarin epäonneksi Turtlesit ja Fugitoidin pelastivat Utromit.
Kuukausia myöhemmin Triceratonit palasivat Mozarin johdolla takaisin Fugitoidin perään, tällä kertaa maaplaneetalle. He jopa sieppasivat Donatellon kuulusteltavaksi Fugitoidin olinpaikasta, mutta Triceratonien sensorit ilmoittivat Fugitoidin olin paikan muualla, kuin maaplaneetalla. Mozar johti vielä viimeisen kerran, kun Triceratonit palasivat jälleen maaplaneetalle etsimään Fugitoidia taistellen samalla liittovaltion laivastoa vastaan. Mozar osoitti kuitenkin omaavansa kunnian tunteen, kun hän kieltäytyi tuhoamasta epäkunnossa olevaa liittovaltion laivastoa. Mozar oli myöhemmin Traximusin mukana, joka syrjäytti Zanramonin vallasta.


title: Station to Station

text: Station to Station on brittiläisen muusikon David Bowien tammikuussa 1976 julkaistu studioalbumi. Se on monien mielestä yksi hänen parhaista levyistään. Albumi on jossain määrin soul-tyylinen, mutta sisältää myös vaikutteita avantgardesta, mikä tuli vaikuttamaan Bowien musiikkiin 1970-luvun loppupuolen ajaksi. Albumilla Bowie myös esitteli uuden roolihahmonsa, Thin White Duken (). Bowie kuvasi hahmoa ”romantikoksi, jolla ei ole tunteita.”


title: Station to Station

text: Singlenä julkaistu kappale ”Golden Years” oli top 10 -hitti niin Yhdysvalloissa kuin Britanniassakin.


title: Station to Station

text: Albumin avauskappale on yli kymmenminuuttinen ”Station to Station”, joka on levyn paras esimerkki Bowien siirtymisestä uuteen, kokeelliseen tyyliin. Se sisältää lukuisia temponvaihdoksia ja kuvaa roolihahmo Thin White Duken kovaa ja tyhjää elämää. ”Golden Years” oli albumin ensimmäinen singlejulkaisu. Se ilmestyi ennen albumia, marraskuussa 1975. Kappale on vahvasti funk-vaikutteinen ja kuulostaakin tyylillisesti edellisen "Young Americans" -albumin materiaalilta. ”Word on a Wing” on Bowielle epätavallisen uskonnollinen kappale, jota hän itse kuvaili hymniksi. Bowie kertoi vuonna 1980 kappaleen syntyneen kokaiinin sekoittamassa hengellisessä epätoivossa, jollaisen hän oli kokenut "Mies toisesta maailmasta" -elokuvan kuvausten aikana.


title: Station to Station

text:
B-puolen aloittava ”TVC15” on yksi niistä "Station to Stationin" kappaleista, jotka sisältävät vahvoja funk-vaikutteita. Kappaleen sanoitusta taas on kuvattu surrealistiseksi komediaksi. Sanoituksen inspiraationa oli Iggy Popin Bowielle kertoma uni, jossa televisio oli nielaissut Popin tyttöystävän. ”TVC15” on samalla varsin kevyttunnelmainen verrattuna albumin angstisempiin esityksiin. ”Stay” yhdistelee funkia, soulia ja hard rockia. Kyseisen kappaleen rytmikitarariffin loi Carlos Alomar, jonka mukaan laulu äänitettiin ”hyvin paljolti kokaiiniraivomme aikana”. Albumin päättävä ”Wild Is the Wind” on cover alun perin Johnny Mathisin vuonna 1956 esittämästä balladista. Myöhemmin kyseisen Dmitri Tjomkinin ja Ned Washingtonin säveltämän kappaleen levytti Bowien suuresti ihailema artisti Nina Simone. Bowie piti tästä versiosta niin paljon, että päätti levyttää kappaleesta oman coverinsa.A-puoli
B-puoli


title: Olavi Andersson

text: Olavi Johan Andersson (myöh. Ahima, 24. heinäkuuta 1895 Turku – 5. tammikuuta 1963) oli suomalainen jääkärikapteeni, hänen vanhempansa olivat maalarimestari Olof Oskar Andersson ja Naema Ulrika Åhman, hänen puolisonsa oli Ida Leinonen.


title: Olavi Andersson

text: Hän kävi kansakoulun ja Turun kauppaopiston 2-vuotiset iltakurssit. toimi konttoristina Turussa ja suoritti yksityisesti seitsemännen luokan Helsingin suomalaisessa lyseossa vuonna 1927. Haminan taistelukoulusta hän valmistui 1918, jääkärialipäällystölle järjestetty aktiiviupseerikurssin Kadettikoulussa hän suoritti 1921, Kadettikoulun poikkeuksellinen kurssi 1927–1928 ja sama Suojeluskuntain päällystökoulussa 1933–1934, Taistelukoulun luutnanttikurssille hän osallistui vuonna 1936, Sotilashallinnollisen koulun hän suoritti vuosina 1937–1938.


title: Olavi Andersson

text: Ahima liittyi Saksassa koulusta antavaan Jääkäripataljoona 27:n pioneerikomppaniaan 3. maaliskuuta 1916, hänet siirrettiin rintamakomennuksen jälkeen 1. komppaniaan 23. syyskuuta 1917. Andersson osallistui ensimmäiseen maailmansotaan Saksan itärintamalla taisteluihin pataljoonan pioneerikomppaniassa Misse-joella ja Riianlahdella, Schmardenissa sekä Aa-joella.